qundao/data-zh-poetry huggingface dataset:
微雨
作者：弘历
朝代：清
体裁：五言律诗

过午密云布，傍申微雨零。浽溦那堪望，□霎祗怜听。入地未成寸，无风亦自停。拈毫难措意，越觉不遑宁。
微雨
作者：弘历
朝代：清
体裁：古风

过午郁蒸消息佳，久旱云好思杜甫。彼人臣也犹为民，况我腼然为人主。燮理乖方灾歉多，此责谁诿萦忧绪。訇尔雷鸣日掩光，独临阶戺频延伫。细点才零骤霈沱，额祈盈尺兴苗雨。须臾云薄风散之，益增展转愁如许。
微雨
作者：弘历
朝代：清
体裁：七言律诗

连日浓阴望雪落，彻宵却作雨丝飞。诘朝虽报沾馀寸，逮已仍看洒细霏。亟盼玉花飘散漫，益当火树助光辉。西山高处气原冷，积素遥观隐翠微。
微雨
作者：弘历
朝代：清
体裁：古风

迩日雨时来，亦时被风遣。昨晚云色黄，踊愁作霾卷。入夜报浓阴，四更雨霏宛。疾徐问达旦，眠枕谁能稳。清晨视阶除，水积土香满。度润刚及寸，禺中风作转。踯躅生馀惜，徘徊频仰眄。乾泽今岁美，继霈斯尽善。无厌人皆然，恃爱吾未免。
微雨
作者：弘历
朝代：清
体裁：七言律诗

阴云彻夜聚还散，细雨侵晨落复停。分寸不成亦奚益，踟躇以俟越无宁。明知麦穗秀而实，其奈禾苗嫩且青。即得霈沾仍可救，颙然延望立中庭。
微雨
作者：弘历
朝代：清
体裁：五言律诗

雨弗为云拖，气和真是和。润郊又及寸，泽物岂辞多。所虑三时远，翻愁一往过。祈年终始意，自不解应何。
微雨
作者：弘历
朝代：清
体裁：七言绝句

黍禾苗发蔚菁䓤，麦穗灌浆待泽充。微雨倏晴不成寸，未能满望却增忡。
微雨
作者：弘历
朝代：清
体裁：古风

龙潭祈泽回，晴宇无片云。过午望西山，英英吐雾雰。倏忽殷其雷，送来雨丝棼。须臾风散之，润不及寸分。坐立难为情，瞪发劳徒殷。陡益一天愁，那觉片刻欣。
微雨·其一
作者：弘历
朝代：清
体裁：五言律诗

春云暗绿原，微雨洒黄昏。未洗花心腻，先滋麦气元。度柳烟无际，飘池雪有痕。含豪吟卜岁，凭几乐忘言。
微雨·其二
作者：弘历
朝代：清
体裁：古风

敷泽恰宜春，洒寒时作雪。田畴膏润足，园林清景别。缀琼梅沃心，梳翎鹤弹舌。眷言利东作，钦承倍欣悦。
微雨六韵
作者：弘历
朝代：清
体裁：五言排律

昨晚才微雨，旋晴心不宁。终宵全是霁，傍晓又轻零。辞陆兹登陆，长亭更短亭。却希泥滑滑，祗细霔溟溟。卜处情何限，盼中势复停。驱车经广甸，怜看麦青青。
微雪
作者：弘历
朝代：清
体裁：五言律诗

三冬望雪长，地润那无妨。幸尔飞霙洒，忽然露月光。圆方略规矩，分寸祗微茫。兼切捷章递，抚衷慨以慷。
微雪
作者：弘历
朝代：清
体裁：五言律诗

三日云容酿，五更雪点飘。平明霏略密，著土化全消。未久曦光露，无何风益骄。殷勤惜且恧，肯复诿时遥。
微雪
作者：弘历
朝代：清
体裁：五言排律

不寐夜如何，报称云势罗。逮辰方淅沥，入已遂鬖髿。重阁藏金凤，弥霄舞玉鹅。忽兮弭滕六，倏以现羲和。慰弗抵其惜，吟徒付此哦。明知时尚早，于泽那辞多。
微雪
作者：弘历
朝代：清
体裁：五言律诗

丙夜问无雪，生云报五更。质明方集霰，侵晓遂飘霙。落地未成寸，作风忽即晴。椒园礼嘉腊，不怿越怦怦。
微雪
作者：弘历
朝代：清
体裁：五言律诗

二卿骑箕尾，三奠写心渊。洒洒霏微雪，明明示上天。自今不复忆，即景亦悠然。积素楼阴叠，惟欣利麦田。
微雪
作者：弘历
朝代：清
体裁：五言律诗

云布已通宵，绥绥雪遂飘。融膏将一寸，应节先三朝。弗望遇虽喜，未沾惜复饶。瓦阴略皴玉，吟眺倚宫寮。
微雪
作者：弘历
朝代：清
体裁：古风

五更满布云，傍曙霰花委。侵寻自旦明，云散日出矣。徬徨惕且恧，不能安坐起。时阴时复霁，瞪发劳仰企。逮晚再聚同，入宵霙落驶。小片与大片，纷洒铺庭戺。意谓雪或成，无两刻而止。未积寸祇分，孤望依然里。
微雪
作者：弘历
朝代：清
体裁：七言律诗

入冬微雪两三逢，此番颇欣云势浓。稷粒落来看已化，墙阴才得指馀封。对时惟愿滋郊麦，助景那因羃禁松。傍晚寥空旋开霁，依然失望祗无悰。
微雪
作者：弘历
朝代：清
体裁：五言律诗

半夜鱼鳞薄，元宵月故佳。晓云布春宇，微雪洒辰牌。仰察花霏牖，俯观土润阶。须臾作还止，不觉惜生怀。
微雪
作者：弘历
朝代：清
体裁：古风

卓午始生云，傍晚乃霏雪。适来游琼岛，春阴诚应节。时疏复时密，剪水花联缀。初犹融入地，渐遂积成屑。夜衾不忍眠，问至二更彻。旋报同云散，寸馀铺素洁。人称肸蚃昭，我益惭惶切。
微雪
作者：弘历
朝代：清
体裁：五言律诗

四更醒问夜，报说雪霏霏。宵衣破明视，层楼积素微。刚欣被冬泽，旋见露朝晞。以慰还以惜，继沾心益希。
微雪
作者：弘历
朝代：清
体裁：七言律诗

年前腊雪实充盈，三白欣占五谷精。却是新正已过节，才看集霰遂开晴。洒空望去时非久，铺地量来寸未成。举趾故知期尚远，不禁切切惜心生。
微雪
作者：弘历
朝代：清
体裁：古风

彻夜春云密，未雨虞作风。将晓发行舟，风止云散空。却见雪花霏，落地旋即融。向南行数里，积素茅檐同。更见江南岸，玉皴一带峰。乃悟此番雪，北微南觉丰。比至锦春园，竹绿梅花红。而胥带粉装，生面琳琅丛。
微雪
作者：弘历
朝代：清
体裁：五言律诗

彻夜问云势，凌晨值雪飘。寒英绽鸡树，玉色积鸾寮。自是敷春泽，惟怜见晛消。既欣还既惜，于得那辞饶。
微雪
作者：弘历
朝代：清
体裁：五言律诗

微雪才逾寸，冬来望久翘。松檐刚羃齿，梅坞未封腰。虽兆三白瑞，惭称六幕调。回中偏报喜，惜近慰于遥。
微雪
作者：弘历
朝代：清
体裁：五言律诗

微雪霏春宇，轻寒峭�车。点林全发蕊，著体旋融花。未苦成泥泞，方欣润麦芽。晓炊村墅里，缕缕袅烟斜。
微雪
作者：弘历
朝代：清
体裁：五言律诗

明识三冬远，早希三白佳。祈年虽切意，望蜀实先怀。夜半生云报，晨侵落雪皆。旋晴甫及寸，惜念若为排。
微雪
作者：弘历
朝代：清
体裁：七言律诗

春云彻夜又铺匀，清晓霏霏糁玉尘。落地阳升融已涣，著房阴背素微皴。踊愁凝冻乖和令，翻类幸灾乐祸人。率曰麦犹未勃长，斯言岂果出农民。
微雪
作者：弘历
朝代：清
体裁：古风

昨日同云彻日阴，望霰急景越易度。半夜忽报飞细霙，枕上无眠倏达曙。庭中所积不及寸，已觉鸳瓦冰光助。京兆腾章占麦祥，笑谓斯言何太遽。春前腊后纵可待，盈尺为膏不妨预。卓午金乌旋放晴，王帖懒披结馀慕。
微雪
作者：弘历
朝代：清
体裁：七言绝句

晓阴微雪略飘空，东北徒看云势浓。阅日纷称沾数寸，无能增慰祗增忡。
微雪
作者：弘历
朝代：清
体裁：古风

月之十二日，微雨继以霰。融泽及积地，刚一寸而羡。是后每作阴，时零时晴见。昨乃彻日云，半夜飞霙片。逮晨遂渐止，轻风云势散。情知三冬长，非不可待旦。将得忽失之，未免惜生叹。
微雪
作者：弘历
朝代：清
体裁：五言律诗

望雪半冬历，密云三日过。远沾兹近洒，慰不抵惭多。积地刚成寸，捲空轻似罗。明知犹可待，已觉迫如何。
微雪
作者：弘历
朝代：清
体裁：古风

望雪纤云生亦艰，既雪易云雪亦易。西山荟蔚复藏曦，粒霰傍晚霏微坠。不雪固可雪亦佳，又虞凝寒勒生意。告六出花宁且停，为三月雨占农瑞。大哉天地犹有憾，吾安得俾斯人心各遂。
微雪
作者：弘历
朝代：清
体裁：古风

朝暮同云作，叆靅迷郊甸。清晨望觚棱，玉华先集霰。绥绥势渐添，漫漫远难辨。点树作琼葩，羃瓦成银殿。篆凝猊炉烟，漏数莲壶箭。泼乳瀹绿牙，裁诗思白战。卜岁盼麦田，遗蝗迹应遣。祁寒念茅屋，冻鸱衣岂办。忧喜每相萦，遑命兔园宴。
微雪
作者：弘历
朝代：清
体裁：七言律诗

秋霖今岁实伤过，含冻犹欣润麦科。并匪望殷逢望外，果然宜瑞不宜多。细飘未至银铺界，微积刚看玉洒坡。自是为膏还协候，午晴融尽小阳和。
微雪
作者：弘历
朝代：清
体裁：五言律诗

积雪满园林，遥空又作阴。细霏霙莅飒，寒逼气深沉。韬月定何碍，宜田喜不禁。庭除渐团聚，径向玉中寻。
微雪
作者：弘历
朝代：清
体裁：七言律诗

积雪犹存复雪霏，铺阶才白势随微。口云止可心虞止，惟是祈年无别祈。晃日遂成云叶破，因风还作玉花飞。新正即此天恩沐，未免仍生望外希。
微雪
作者：弘历
朝代：清
体裁：七言律诗

行庆初来御苑居，淑和风日意唯舒。丑云达晓谓尺渥，辰雪旋晴积寸馀。去岁优膏犹在望，今年新喜未堪书。晚仍例事张灯火，谁识憪然不释予。
微雪
作者：弘历
朝代：清
体裁：古风

迩日东北风，情知应有雪。雪弗雪皆可，积素存郊埒。西南廑河工，阻流虞决裂。行行入齐疆，六花为飘暼。宿麦未萌芽，亦无虑冻结。未能忘远愁，聊以咏近悦。胥因勤民务，君职缘民设。
微雪
作者：弘历
朝代：清
体裁：五言律诗

适值辰弗集，幸逢雪细霏。灵台罢占验，泛胜利郊圻。贺则诚非礼，恩惟益慎几。五言出一悃，言行敢相违。
微雪
作者：弘历
朝代：清
体裁：五言律诗

问夜夜如何，欣称云气罗。霏微始飘洒，纷落渐婆娑。倚柱双眸豁，积楼一寸过。昊恩早冬沐，那敢惜非多。
微雪
作者：弘历
朝代：清
体裁：七言律诗

问夜达晨阴间晴，辰牌报始洒飞霙。刚看鹤毳纷来密，旋惜乌轮渐放晶。点树那欣花乍吐，铺街又觉寸难成。情知举趾时堪待，泽欲先沾意益怦。
微雪·其一
作者：弘历
朝代：清
体裁：七言绝句

夜雨晨阴午后凉，凝成雪片洒飘扬。旋看落地融为水，穑事花期两不妨。
微雪·其一
作者：弘历
朝代：清
体裁：七言绝句

肤寸英英傍晚浓，天花几点下峣峰。山灵都解标神异，况是巍巍数岱宗。
微雪·其三
作者：弘历
朝代：清
体裁：七言绝句

天衣筛玉白皑皑，合是合云亭里来。著树缤纷开且落，先传消息隔江梅。
微雪·其二
作者：弘历
朝代：清
体裁：七言绝句

勾萌未发验稊杨，春早田功雪未妨。独虑扈行羽林众，岂无寒者薄征裳。
微雪·其二
作者：弘历
朝代：清
体裁：七言绝句

长空细糁缦徘佪，六出花非费剪裁。滕六应知别有意，欲因亲切较江梅。
微雪六韵
作者：弘历
朝代：清
体裁：五言排律

秋雨今年渥，宿麰颇遍耕。虽无臻旱象，已有望云情。飒飒微凉作，英英入夜生。霏霙踰一寸，开霁报三更。欹枕醒难寐，听壶惜为怦。晓来京兆奏，厌诩润苗萌。
微雪四首·其一
作者：弘历
朝代：清
体裁：七言绝句

两度蒙山都见雪，今来峰顶又生云。已看积玉原如昔，设更飞霙益可欣。
微雪四首·其三
作者：弘历
朝代：清
体裁：七言绝句

乱飘斜堕态森森，毡室茶炉悦可心。素积高峰直北望，蒙阳瑞色接蒙阴。
微雪四首·其二
作者：弘历
朝代：清
体裁：七言绝句

历辰过午蔚云浓，凭�遥看麦垄封。傍晚绥绥忽密洒，春郊如约遘奇逢。
微雪四首·其四
作者：弘历
朝代：清
体裁：七言绝句

原田三白积漫漫，微雪欣宜此处看。便使开晴尤恰当，恐妨春气转严寒。
德云庵
作者：弘历
朝代：清
体裁：七言绝句

点缀苍岩藉绀园，竺庵炉火自温存。德山设问谁当见，谡谡松涛户外翻。
德云庵
作者：弘历
朝代：清
体裁：七言绝句

英英霭霭镇氤氲，路转禅房花木分。那共阇梨举公案，诸峰都见德山云。
德云庵口号
作者：弘历
朝代：清
体裁：五言绝句

淰淰复英英，境真乾闼城。不教馀结习，得句便前行。
德寿寺
作者：弘历
朝代：清
体裁：五言律诗

上方清俗虑，胜迹足幽探。柏子留僧偈，天花落佛龛。窗虚含爽籁，座静接朝岚。忘念味禅乐，寻思不可耽。
德寿寺
作者：弘历
朝代：清
体裁：七言律诗

德寿禅林成世祖，尔时达赖喇嘛朝。何期一百经年久，又见班禅祝嘏遥。适我东归西去便，许其驻锡谒銮翘。翻经持律寻常谨，可悟钟声披七条。
德寿寺
作者：弘历
朝代：清
体裁：五言律诗

招提建百年，胜境压诸天。树古龙蛇矫，坛高云雾连。珠幡飘赤篆，宝䁀羃祥烟。暂去空林杳，犹闻钟磬传。
德寿寺
作者：弘历
朝代：清
体裁：五言律诗

收围临竺宇，屏息礼金身。松柏祗如旧，殿庭已焕新。迁中有常住，义处即能仁。古鼎益蔚翠，那知秋复春。
德寿寺
作者：弘历
朝代：清
体裁：五言律诗

李白海棠红，花宫本是宫。由今还视昔，惟色演真空。大士如如相，光春澹澹风。回瞻墙顶柏，翠拥法云丛。
德寿寺
作者：弘历
朝代：清
体裁：五言律诗

祗园向平楚，树古百年馀。僧彻静烟火，鹿游到砌除。是为契宗旨，夫岂在钟鱼。大德得其寿，慈龄仰正如。
德寿寺
作者：弘历
朝代：清
体裁：七言绝句

花宫火劫后重新，败是成因成败因。调御丈夫都不较，如然法尔示于人。
德寿寺
作者：弘历
朝代：清
体裁：七言绝句

芳甸春明碧草萋，乘閒净业觅招提。到来俯仰足新趣，著处徘徊有旧题。
德寿寺六韵
作者：弘历
朝代：清
体裁：五言排律

精蓝礼法王，取便憩禅房。壁认前巡句，炉焚今日香。隔林飘静籁，满院贮韶光。座爱芬春蕙，庭将绽海棠。重来法云处，却忆少年场。妙谛当机示，何须论幻常。
德寿寺再叠庚子诗韵
作者：弘历
朝代：清
体裁：七言律诗

庚子戊申阅八载，班禅追忆此来朝。阐宗似彼真无二，祝嘏嘉其不惮遥。谈偈梵宫元理契，拜膜藩部众诚翘。化身七岁通经始，春至禅枝更发条。
德寿寺叠庚子诗韵
作者：弘历
朝代：清
体裁：七言律诗

庚子两陵叩七帙，班禅适值觐中朝。东来西去佥如是，究理谈元事匪遥。何意其冬寂随示，现身出世望徒翘。徵心辨见如相拟，此在楞严第几条。
德寿寺古鼎示僧
作者：弘历
朝代：清
体裁：七言绝句

晖晖晓日射祗园，一滴曹溪觅法源。古鼎无言传妙偈，何须方丈悟风幡。
德寿寺禅房
作者：弘历
朝代：清
体裁：五言律诗

秋日川原净，禅关花木芳。如然游法海，谁复论空桑。树影留春色，炉烟霭意香。无尘心可歇，刹刹总真常。
德州行宫三叠旧作韵
作者：弘历
朝代：清
体裁：七言律诗

运河舫命先南上，陆路由兹将启程。安辇吉行春日暖，朴斋豫养早年成。窗含静影庭柯直，座喷清芬盆卉荣。大小来迎守土吏，传宣次第问民情。
德州行宫再叠旧作韵
作者：弘历
朝代：清
体裁：七言律诗

三年东国宛重莅，几宇行宫占首程。盆卉含胎方欲绽，庭柯围拱已将成。展芸静觉莲壶永，摛藻长看花炬荣。惟是黔黎所廑念，岂因今昔漫牵情。
德州行宫即事有感
作者：弘历
朝代：清
体裁：七言律诗

疆吏延咨有馀暇，历观题壁祗徨徊。跸停德水缘行庆，舟发津门曾溯洄。前度欢娱胥幻矣，此番追忆亦徒哉。丙申奉豫事犹近，何事南巡此独来。
德州行宫叠旧作韵
作者：弘历
朝代：清
体裁：七言律诗

京畿东省兹门户，水舸陆车汇路程。几宇行宫原早就，一时赓韵又重成。且迟柳色迎堤发，已喜梅香对座荣。游豫大经曰休助，载咨方伯体予情。
德州行宫四叠旧作韵
作者：弘历
朝代：清
体裁：七言律诗

连朝已自循水路，明日应兹启陆程。祗为颐躬众忱切，又闻缩顿数间成。如前庭树枝较长，依旧盆花朵放荣。此番东巡原有意，民经乱后总关情。
德州行宫示山东大小吏
作者：弘历
朝代：清
体裁：七言律诗

未敢深宫自宴居，省方展义每廑予。按程移帐安犹便，择向开轩费则虚。一宿迁他赏何有，万民得所乐宁如。由来不说惟成事，此后无需慎戒诸。
德日新室示志二律·其一
作者：弘历
朝代：清
体裁：五言律诗

敬胜斋中室，久名德日新。祭回福酒饮，节宴历年循。陡忆下章语，益增一意寅。五言因示志，奕叶守毋竣。
德日新室示志二律·其二
作者：弘历
朝代：清
体裁：五言律诗

翠管华灯下，依然不敢康。王臣蹇遥忆，师旅苦那忘。卜夜逸深戒，听歌韵切商。阳春如有脚，三捷递飞章。
德材
作者：弘历
朝代：清
体裁：七言绝句

德为根本材枝干，轻德重材实则乖。辅世长民莫如德，理繁治剧偶须材。
德生轩
作者：弘历
朝代：清
体裁：五言律诗

羲经称大德，生物始惟春。一气流行贯，四时来往循。芳菲虽有待，橐籥被无垠。切已于何在，勖哉守位仁。
德生轩有会
作者：弘历
朝代：清
体裁：五言律诗

蒙吏有良语，开天者德生。静堪悟理趣，动莫杂私情。春被物而鬯，水流风以行。凭轩偶掞藻，心亦泯将迎。
德胜门外
作者：弘历
朝代：清
体裁：五言律诗

石路经年久，修治利往来。入宫沿别路，泽壤绝飞埃。自是雪膏润，堪欣春律催。城门入德胜，切盼副名哉。
德胜门外
作者：弘历
朝代：清
体裁：古风

驾言历城隅，蓟门烟树隐。卓午避炎蒸，轻舆趁薄晚。先节奠静安，经宿驻鹿苑。情知未息尘，于中有不忍。暮云酿势浓，待泽心弥窘。二麦已虚望，禾黍绿芃畛。一慰一以惧，三时日尚远。始寤当春初，意宁毋过满。先事而卜度，无益转有损。
德胜门外·其一
作者：弘历
朝代：清
体裁：七言绝句

上陵旋跸御园来，观德回看有剩哀。路近因教来往数，却惭由径逊澹台。
德胜门外·其一
作者：弘历
朝代：清
体裁：七言绝句

右坛左殿礼应循，讲学祈年岁必亲。度节还宫莫非事，八旬逾赖铄精神。
德胜门外·其一
作者：弘历
朝代：清
体裁：七言绝句

绿含宿润朗朝昕，黍陇瓜畴跸路分。恰似常年西直外，雨馀凭览一生欣。
德胜门外·其一
作者：弘历
朝代：清
体裁：七言绝句

绿柳阴中界道宽，西山新翠叠云峦。频年警跸经过处，一雨郊衢顿改观。
德胜门外·其一
作者：弘历
朝代：清
体裁：七言绝句

轻舆凭揽信怡怀，烟树千村绿润皆。八景春明传最胜，蓟门今日识真佳。
德胜门外·其三
作者：弘历
朝代：清
体裁：七言绝句

土城西转见西山，云白峰青树杪间。郊北今年图路便，轻舆破晓几经还。
德胜门外·其三
作者：弘历
朝代：清
体裁：七言绝句

来牟新绿入平皋，纳稼将齐比栉高。又见黄华篱落畔，端谁宾客与题糕。
德胜门外·其三
作者：弘历
朝代：清
体裁：七言绝句

青蒲演漾碧波风，负郭人家画意同。古迹凭教传日下，蓟门烟树有无中。
德胜门外·其二
作者：弘历
朝代：清
体裁：七言绝句

方虑炎歊将扇物，旋看时雨足兴犁。前朝蓦对生愁处，新景从教入好题。
德胜门外·其二
作者：弘历
朝代：清
体裁：七言绝句

昨近浓阴却无雪，麦田积润蔚含英。思量继泽为尽善，知足诚谁自我情。
德胜门外·其二
作者：弘历
朝代：清
体裁：七言绝句

曲折村衢霜迹寒，树枝疏漏远山攒。轻舆半月重经处，倏作深秋飒景看。
德胜门外·其二
作者：弘历
朝代：清
体裁：七言绝句

麦临芒种堪收半，黍沃甘膏更长齐。忧慰总缘农务切，吟诗岂为凑新题。
德胜门外·其二
作者：弘历
朝代：清
体裁：七言绝句

麦苗连陇秀将齐，此雨多欣实可徯。未敢满言香饼饵，那无慰志庆端倪。
德胜门外·其四
作者：弘历
朝代：清
体裁：七言绝句

蓟门十里霁烟低，景胜寻常西直西。底事今年多假道，应教他日不堪题。
德胜门外·其四
作者：弘历
朝代：清
体裁：七言绝句

观德含悲奠几筵，御园小驻散忧煎。却看绣阁屏奁寂，到处牵情更惘然。
德胜门外三绝句·其一
作者：弘历
朝代：清
体裁：七言绝句

静宜回驻御园中，十日农功又不同。三寸雨沾仍待泽，凭舆望望惹忧忡。
德胜门外三绝句·其三
作者：弘历
朝代：清
体裁：七言绝句

春仲季频沾雨雪，大田已种麦苗芃。鲁论语固不欺我，患失深于患得衷。
德胜门外三绝句·其二
作者：弘历
朝代：清
体裁：七言绝句

麦将吐穗禾抽颖，饱粒滋苗正此时。苏记心殷霈目下，敢将五日以为期。
德胜门外作
作者：弘历
朝代：清
体裁：古风

北至将临大祀时，还宫斋戒有恒规。浓阴一夜频繁问，傍晚��落雨丝。前度觉生寺跋涉，既欣既盼念无齐。清和三日真优被，雨固佳思霁景䨑。滞云徂势向西南，晴实佳哉意转贪。愿霈甘霖望泽处，直之三及豫之三。改观农况较前殊，麦穗禾苗生意苏。却念宜旸资晒暴，不知足乃若斯乎。
德胜门外作
作者：弘历
朝代：清
体裁：七言律诗

祭社经筵胥正务，节过例事禁中还。怀柔莫若胜惟德，宴恺应教归以閒。途有尘扬厌而度，田无雪积望为艰。因循恐至去年况，盈尺腊前惭忆间。
德胜门外作
作者：弘历
朝代：清
体裁：七言律诗

经腊入春望雪久，一朝更比一朝勤。贺正庆节倏胥度，丽日和风无所欣。诸典仲旬应历举，乾田待泽盼加殷。大高瞻礼虔陈过，祈霈甘霙起早耘。
德胜门外作
作者：弘历
朝代：清
体裁：五言律诗

辟雍蒇礼返，曾此雪中行。优渥心诚慰，康强耤可耕。还宫致斋戒，润野过清明。今日遵东道，偶因阅化城。
德胜门外作·其一
作者：弘历
朝代：清
体裁：七言绝句

出由西直进德胜，近岁还宫率此行。雪后润郊冬麦茁，历观颇胜去年情。
德胜门外作·其一
作者：弘历
朝代：清
体裁：七言绝句

逾月园居宜视朝，清晨鸣跸返宫寮。经旬快霁行金令，喜看烟郊芃硕苗。
德胜门外作·其三
作者：弘历
朝代：清
体裁：七言绝句

叠道修因来往人，渠消水亦利耕畇。鸠工并不惊闾里，内府休嫌发帑频。
德胜门外作·其二
作者：弘历
朝代：清
体裁：七言绝句

祇有壬年雪里度，丑寅相继望犹仍。风霾昨晚幸即止，怵惕又虞作暵徵。
德胜门外作·其二
作者：弘历
朝代：清
体裁：七言绝句

蓄水因教浚辟池，松林闸更事修治。略为纡道观工蒇，拍岸新波潋碧漪。
德胜门外即景·其一
作者：弘历
朝代：清
体裁：七言绝句

日临北至景方中，殷祀清斋返法宫。要听鸣鸠呼夜雨，却闻乾鹊噪炎风。
德胜门外即景·其三
作者：弘历
朝代：清
体裁：七言绝句

林风徐飏蓟门烟，底事云愁愁转牵。朅忆前年奠观德，便途经此每鸣鞭。
德胜门外即景·其二
作者：弘历
朝代：清
体裁：七言绝句

碾䬯茅舍成虚望，稚黍平畴幸尚佳。亟待甘霖真似渴，凭舆触目动愁怀。
心远阁
作者：弘历
朝代：清
体裁：古风

修已戒放心，要在腔子里。治人励仁心，贵不遗遐迩。况乎太山高，蔽之惟一指。心宁不欲远，所务中其理。即境摛铭言，讵为山阁美。
心远阁
作者：弘历
朝代：清
体裁：古风

山阁历多年，两言额心远。盖谓延揽宽，目遥心共散。以迥弗常至，兹至昔景宛。然而思其义，远固殊益损。礼义心远否，私欲心远善。试告甄心人，择斯可弗勉。
心远阁
作者：弘历
朝代：清
体裁：五言律诗

敞榭崇椒上，寻蹊展步行。树梢延野趣，雨后爱山情。村柳含烟护，田禾趁润耕。壁诗镌岁月，今昔验分明。
心远阁
作者：弘历
朝代：清
体裁：古风

林下来清风，徐徐陟兰巘。崥崹虽不高，出树有岩馆。适入罗汉洞，毛发生寒满。左侧敞阁栖，可以暂延缓。久矣吾别斯，旧作徒盈眼。由今视如昨，刹那言非诞。畿甸蔚绿云，吾心与之远。
心远阁
作者：弘历
朝代：清
体裁：七言绝句

灌木丛阴绿正浓，间间微见远山容。若非老杜诗中会，定是迂倪画里逢。
心远阁
作者：弘历
朝代：清
体裁：古风

高阁据半岭，实擅兹山妙。虽较栖月低，亦可骋遐眺。我久未游览，重来似初到。云标俯绿町，树杪流丹照。新晴畅清襟，众籁含幽调。可悟维摩诗，似闻苏门啸。近远讵系境，会心须识要。
心远阁作
作者：弘历
朝代：清
体裁：古风

春谷未播种，秋麦才抽颖。食乃民命关，吾宜为祈请。明神靡不宗，况兹妥灵境。何须玉帛陈，一衷万营屏。未瞻肤寸合，转觉吹万猛。信矣诚未孚，惄如忧益怲。稍憩心远阁，遥望南东顷。题句忆旧年，绿云正井井。
心远阁作
作者：弘历
朝代：清
体裁：古风

香山未卜居，看山时到此。静宜既成园，静明希戾止。喜新而厌旧，俗情我胡尔。今来忽晓秋，快晴风日美。忆我迩年间，愁多罕遇喜。一晌值清閒，肯孤名山水。拈毫觅旧题，蒙茸萝雾里。
心远阁作二首·其一
作者：弘历
朝代：清
体裁：古风

披林寻石磴，颇觉劳脚力。到顶坐山斋，万虑于焉息。因悟为学方，不懈乃造极。
心远阁作二首·其二
作者：弘历
朝代：清
体裁：古风

山木不妨密，密处还间疏。远近归吟凭，妙会无时无。登临忆往岁，忧乐何顿殊。孰不因境迁，渺矣古之徒。
心远阁口号·其一
作者：弘历
朝代：清
体裁：六言诗

近叶疏宜远眺，乔柯密有清阴。南东千亩蒿目，松竹一庭道心。
心远阁口号·其二
作者：弘历
朝代：清
体裁：六言诗

面水背山胜地，写云挹籁琅霄。得意无妨笑傲，忘筌是处逍遥。
心远阁得句
作者：弘历
朝代：清
体裁：七言绝句

纵目偏欣骋望通，敞轩迥据翠椒崇。予心远固不在此，四海民艰一念中。
心远阁有怀
作者：弘历
朝代：清
体裁：古风

静明园内此阁古，历年吟眺不一足。而其引兴亦不一，或乐或忧意殊畜。即今雪后春方仲，风日晴和景物淑。是宜乐矣忽切忧，忧以何故动心曲。是阁岂非恒所登，额曰心远宛迎目。讵在骋望得景遥，缱远心驰卫辉属。连年被旱民食艰，此雪沾乎为悬卜。
心远阁秋眺
作者：弘历
朝代：清
体裁：七言律诗

松柏青青槐柳黄，登高把菊作重阳。卧楹写雾轩窗迥，飞观图云翰墨香。檐铎风声传梵呗，稻畦秋景貌江乡。吟馀试看前春句，树影依然上粉墙。
心远阁秋眺示大学士及南书房翰林等
作者：弘历
朝代：清
体裁：古风

一指当人前，不见泰山高。离娄闭目时，讵可察秋毫。至人用心镜，万物不能逃。王者明四目，智烛良独操。兹阁名心远，寓意岂在遥。结搆山之巅，俯仰近云霄。况值三秋深，天气高泬寥。叶落万林疏，凭眺心神超。伊余有远思，匪恋物华撩。或情有壅蔽，或民嗟苦劳。或贤当登进，转令在下僚。或时虽小安，遽益志气骄。见理有不周，愆尤自此招。辩言有未当，是非致混淆。心远之谓何，岂谓盻荒郊。即事因自儆，此乐非游遨。
心远阁秋眺示大学士及南书房翰林等
作者：弘历
朝代：清

一指当人前，不见泰山高。离娄闭目时，讵可察秋毫。至人用心镜，万物不能逃。王者明四目，智烛良独操。兹阁名心远，寓意岂在遥。结构山之巅，俯仰近云霄。况值三秋深，天气高泬寥。叶落万林疏，凭眺心神超。伊余有远思，匪恋物华撩。或情有壅蔽，或民嗟苦劳。或贤当登进，转令在下僚。或时虽小安，遽益志气骄。见理有不周，愆尤自此招。辩言有未当，是非致混淆。心远之谓何，岂谓盼荒郊。即事因自儆，此乐非游遨。
心远阁閒眺
作者：弘历
朝代：清
体裁：七言绝句

地迥林疏远益明，西山相对白云平。稻畦麦陇秋兼夏，领取怀新一片情。
心镜斋
作者：弘历
朝代：清
体裁：七言绝句

书斋临水称心镜，悟得心明镜始明。而我瞿然因有惧，鉴之不易是人情。
心镜斋
作者：弘历
朝代：清
体裁：七言律诗

半亩清池远落源，恰于池上搆书轩。譬之曰镜镜如是，照必以心心可存。有月最宜圆影入，无风底用细澜翻。永明善喻閒曾阅，谓彼犹为饶语言。
心镜斋
作者：弘历
朝代：清
体裁：七言律诗

池上轩斋朴以清，因之心镜得为名。设无心则应无照，不有镜斯那有呈。何况喻言更千里，了当忘物泯诸情。一泓乃具甚深义，风自成漪月自明。
心镜斋得句
作者：弘历
朝代：清
体裁：古风

石径降下行，山势渐就平。贮水逾方丈，为池彻底清。池岸可搆斋，心镜遂以名。心水双含照，一二二一诚。水照值斯朗，心照方寸明。允当思克已，四勿镜面呈。
心镜斋有会
作者：弘历
朝代：清
体裁：古风

心镜原因临水名，偶临却会有难易。岂非以水喻乎心，而其镜也实殊致。水之镜也应物来，心之镜也有已意。应物妍媸任彼呈，有已好恶自我置。必其如水镜乃公，坐斯斋合思斯义。
心镜斋有会
作者：弘历
朝代：清
体裁：古风

心镜若喻言，其实乃至理。试问世间镜，何非从心起。造镜缘心巧，照镜由心使。无心斯镜无，造照胥糠秕。觅心不可得，而况月与水。
忆故大学士忠勇公傅恒用去岁临第赐酹诗韵
作者：弘历
朝代：清
体裁：七言律诗

去岁滇南力疾回，恰斯面晤忆生哀。朴斋即景依然也，前席言人何往哉。由古同为阅世客，祗今谁是作霖材。自怜无助涓埃者，后进方当竭力培。
忆旧
作者：弘历
朝代：清
体裁：古风

适作弹汗行，因之忆旧事。旧事曰惟平准部，视其部落置汗四。都尔伯特始终顺，至今奕叶受恩赐。绰罗斯部及辉特，实叛逆歼无遗类。其中略涉疑似者，曰沙克都尔曼济。诸厄鲁特作乱时，彼原携众向内避。游牧巴尔坤左近，以示其心无异志。其时雅尔哈善者，参赞驻彼董厥事。乃称曼济怀狡谋，率兵夜袭乘其寐。耄耋龆龀不一留，水为之赤地为瘁。尔时奏到事已成，厄鲁罪盈亦自致。其后命雅尔哈善，库车进兵平回地。乃以失律正军法，至今思之天道示。项羽坑降二十万，此其十分之三及。火炎昆冈玉石焚，胤侯佚德戒天吏。用人之失吾岂辞，吁嗟用兵诚可畏。
忆昔
作者：弘历
朝代：清
体裁：古风

射鹄廿发中十九，抚茧蝇头书自手。射已前园泐以诗，书则西清贮之久。慢论臂病射弗为，书亦眼昏小字丑。文武臣中昔陪侍，经亲见者今稀有。无我质我弗重能，忆昔浑如滕诳口。
忆昔
作者：弘历
朝代：清
体裁：古风

忆昔年廿五，承先践宝阼。在朝文武彦，济济鸳行布。祖考所贻臣，久矣经举措。年皆长于予，亮功资问顾。至今卌四载，忽忽居诸度。年长于予者，却似晨星遇。复皆予所用，迟任言空慕。更思荀息语，少长轻之固。然予则岂肯，惟叹光阴速。历历念故人，暇当识吟句。既因申眷怀，亦用足篇数。诗债果有之，一笑托豪素。
忆昔
作者：弘历
朝代：清
体裁：古风

忆昔膝下时，依依切孺慕。北方例春旱，岁岁烦圣虑。殷忧每先期，赈恤筹补助。常见传六膳，有时忘下箸。窃谓愁劳过，欲慰意转惧。微诚荷恩鉴，首肯无诃怒。恒于祈请所，命代申忱素。岂知慈爱中，诲训于兹寓。今为切已事，旱暵况频遇。任同德霄壤，惭畏日增遽。敕几戒终怠，调元愧六幕。稍可自信者，良心尚如故。
忆昔
作者：弘历
朝代：清
体裁：七言绝句

忆昔髫年此地过，于今壮大事如何。探源未见门墙奥，抚序犹惊日月蹉。
忆昔一首示直隶众官
作者：弘历
朝代：清
体裁：古风

忆昔壬午过是郡，甫经灾沴民未苏。历览虽鲜鸠鹄状，宁免饰观经跸途。其岁夏秋复两失，调幕乏计惟增吁。蠲租赐赈不稽泽，救急讵弗遗向隅。上天好生默旋转，癸未幸歌西成愉。昨年夏秋更均穫，桑棉瓜菜皆丰腴。策骢欣阅元气复，黄童白叟真欢娱。户有崇墉村象美，衣无须捷人面舒。乃知补苴信何济，力田岂似逢年乎。因之逋赋槩豁免，索俾闾阎逭追呼。方伯有司日扈跸，此庆共铭汝与吾。然宜抱愧何脩致，不宜志满誇祥符。
忆梅亭
作者：弘历
朝代：清
体裁：七言绝句

居洛思梅再抵扬，法曹花下日徬徨。春风古县亭犹在，两字标名万古香。
忆梅用去岁十一月初六日对盆梅作韵
作者：弘历
朝代：清
体裁：七言律诗

南飞金翼迟天中，庾岭空需擘蕊风。几点才看破梢白，一般徒忆亚盆红。地炉火暖閒烹苦，楸局宵清试蹙融。更拟生绡貌春色，应须求我不工工。
忆楚
作者：弘历
朝代：清
体裁：古风

楚在春秋称异域，久哉中国为民田。弗率徂征帝已命，时格时乱自古然。乙卯之变突尔起，曲直昭鉴惟赖天。北兵近南多赴�，邪教趁此兴白莲。起衅适在宜都县，抚诛百五军威宣。贼匪遁走据险守，继进缚首获未全。督抵当阳战屡胜，攻城破贼复守坚。究因兵少待后调，釜中鱼乃命苟延。贼首主谋未尽获，蜂屯蚁聚各县连。亟命陜豫发劲旅，接境诸臣经理贤。蜡玉逃匪潜伏匿，分兵截戮五百焉。远安等救当阳者，袭斩千百奋力前。近报将军已至楚，歼毙活捉贼三千。督抚所待川粤旅，亦将全至雄骈填。伫俟逆首齐就絷，馀孽扫净安闾阎。嗟哉楚民频受害，诚予德薄非民愆。忆楚之作实自讼，踟蹰把笔惭抚笺。
志事一首
作者：弘历
朝代：清
体裁：七言律诗

淮浦洪波决蚁堰，寿张邪教逞枭徒。河臣堵筑谕由驿，旗骑扫除发自都。幸报合龙得安晏，更闻歼獍绝根株。两般要务成弥月，弗以为欣增愧吾。
志事一首叠去岁丙辰韵
作者：弘历
朝代：清
体裁：七言律诗

新正恩谕年年例，无逸为怀书学周。昨岁未颁非靳泽，逢秋均被已叨优。持盈戒满永予励，天眷民艰勖子求。似此惠纶嘉庆事，躬吟应罢静承庥。
志事新正降旨加赈例也昨年蒙天佑各省有收者多惟闽省漳泉微有偏灾已屡加优恤今岁新正无可加赈者诗以志幸
作者：弘历
朝代：清
体裁：七言律诗

各省秋收共百五，漳泉微歉赈加周。新年因未颁恩谕，历岁难逢被贶优。归政讵忘苍赤爱，顾儿应慎雨旸求。更期弈叶绵斯志，万载钦哉荷昊庥。
志过
作者：弘历
朝代：清
体裁：古风

延寿仿六和，将成自颓堕。梵寺肖报恩，复不戒于火。初意缘祝釐，佛力资善果。虽弗事徭役，䆒属勤工作。慈寿天地同，宁藉象教夥。此非九仞亏，天意明示我。一念敬怠间，圣狂分右左。无逸否转泰，自满福召祸。南北况异宜，窣堵建未妥。惟是回禄延，遗迹春明颇。聊将剔灰烬，率与除壒堁。苟完仍旧观，地因邻馺娑。罢塔永弗为，遂非益增过。志兹能改心，讵云君子可。
忘言馆
作者：弘历
朝代：清
体裁：七言绝句

书馆三间委曲藏，宁须插架邺侯方。每来辄有忆前作，名曰忘言岂易忘。
忘言馆
作者：弘历
朝代：清
体裁：古风

书馆称朴不称华，小斲三间而已矣。背峙翠屏巀薛山，面横素带清泠水。智仁合撰趣有馀，放弥卷退妙无已。曰合忘言未易忘，旧咏新题纷视此。
忘言馆
作者：弘历
朝代：清
体裁：五言律诗

入斋极幽僻，开牖对崚嶒。叶有红相绿，云时散复凝。隐非学颜阖，啸似听孙登。合此蠲诸虑，忘言得未能。
忘言馆
作者：弘历
朝代：清
体裁：五言律诗

岩馆最深处，林峦互吐吞。静当泯外务，悦可驻高奔。让枣无存弟，含饴有弄孙。触怀偏忆旧，夫那得忘言。
快晴
作者：弘历
朝代：清
体裁：七言律诗

半夜云开星有点，四山风落雨无声。已欣揽被残暑退，便起披衣晓气清。把笔批章曰几敕，临门观射以材程。今朝益觉仙庄好，都为金�报快晴。
快晴
作者：弘历
朝代：清
体裁：五言律诗

快晴经五日，素节近中秋。信矣暑全处，时哉火远流。澄潭潦将尽，丛樾籁如浮。俯仰心方惬，伫看万宝收。
快晴
作者：弘历
朝代：清
体裁：古风

昨晚檐溜达夜鸣，五更始歇侵晨晴。适偶有事进凤城，兰衢泥泞易马行。虽未致潦再讵可，卓午云散秋阳晶。今岁农功幸有望，益因有望益廑情。销兵定远无剧务，与民休息祈西成。
快晴
作者：弘历
朝代：清
体裁：古风

达晨犹密云，情知霖雨矣。时行故不妨，究以晴为美。禺中渐开豁，卓午云尽徙。须臾遂朗清，蔚蓝天似水。湔暑飒凉生，拂郁霁光委。属念在农功，吾安得无喜。
快晴八韵
作者：弘历
朝代：清
体裁：古风

快晴天宇朗，塞云净纤滓。今朝实更要，以值秋甲子。十日前踊虑，逮昨益惕已。傍晚乃微零，入夜殊未巳。反侧不能眠，中宵报雨止。诘晨遂大霁，曦光万峰绮。一以行旅欣，一以农功喜。玩景乃馀事，与物同之耳。
快雨时晴口号
作者：弘历
朝代：清
体裁：七言绝句

愿移北雨为南雨，仍畏南晴喜北晴。方寸内原无定见，吾犹是那怪人情。
快雪堂
作者：弘历
朝代：清
体裁：五言律诗

书堂额快雪，幸每副其名。几怯临池俟，廊看补版呈。玉增松柏秀，泽润麦麰荣。好古得全古，却因恧略生。
快雪堂即事
作者：弘历
朝代：清
体裁：五言律诗

年前每逢雪，积素尚铺墀。岂得学书暇，能无即景诗。思人缅以古，玩物戒其私。声应符嘉兆，忖量或有之。
快雪堂帖联句
作者：弘历
朝代：清
体裁：七言排律

快雪堂成己亥年，三冬望雪正忧煎。何期庚子霏元旦，更喜嘉平浃大田。土德徵祥占凤纪，金穰普顺叶羲编。律筒气备两春应，岁筦韶开十日前。太液莹冰环曲坐，重华晁旭肆长筵。班齐紫阁名蕃集，仗转黄图宿卫旋。吉语验丰民有庆，元音出震帝庸先。风回舞忆南荣敞，衣点情还左个联。茶浥三清甘遍渥，诗程七字例仍沿。书仓赓屡昌辰次，墨宝藏希典午传。翻拓咏吟难指屈，拈毫摹仿愧神全。忽看初刻冯家版，侧想曾移闽海船。抚缺任珍残枣勒，剜讹终诮混珉镌。尘封向乏操觚拭，毡裹凭教置驿遄。事计从头经再徙，帙披生面许重湔。浮云过则诚多矣，永昼娱兹讵舍旃。真迹弁因阅世久，嘉名锡为兆秋虔。香融蝉翼霄垂露，辉映红梁宿列躔。修短分行浑雁齿，纵横结体总鸾翩。辑兼四代彬彬尔，序别五声秩秩焉。廿有一斯人之数，八旬二乃帖其然。时晴自合为引领，晚热洵堪作比肩。理慰投缄豁幽思，候寒枉札报佳眠。月临夏首频行药，雨冷秋中乍擘笺。玉润笔端完幅在，珠光东里二书连。敕排乐毅鹅群俪，疏习钟繇趸尾骈。贞观赐贻中令本，永和会感右军篇。评之或谓雄而秀，刷处犹誇俊且妍。泼沈三三追迅鹄，锼琼两两摭零钿。艺师昙�遵家学，翰综琅琊得妙筌。叔洽草书观薤倒，世将飞白悟针悬。参军法亦乌衣最，信本真能赤帜搴。论著卜商昭日月，兴寻张翰韵林泉。潭州诣擅越州继，季海锋争渤海偏。大理告身侪若讷，元和新脚样公权。拾遗心正箴规切，蒙诏词严嘱托捐。诸体平原推卓斝，萃函明远寄缠绵。䢴沟夏镇游踪转，采石秦淮阔思牵。赞检文殊陈乞脯，节逢寒食住征鞭。旋风骤雨奇张阵，律寺斋厨静悦禅。南渡上皇唐国表，西台御史洛城宣。君谟棨戟诚超众，佥郡郊燔特致蠲。壁上纱笼鸿没爪，座间妆靓鹤梳烟。归来登览陶辞续，醉后淋漓旭技专。雾苦涛惊觇变化，泡空梦幻付因缘。乳茶一臼试灯夜，面酒双壶录别天。携钵云根流水活，筑庵山麓剪茅圆。丹青御榻经营到，殿院家庖款接便。漫诧指挥呈省牒，顿令眼界扩言诠。交驰朝使将迎扰，图绘天王翊拱阗。朱草金沙补其阙，丹阳闰月确乎颠。左丞笺贺三出一，内翰刺留往复还。閤晚围炉怡逸赏，颖尖入剂发醲研。桐杉荫密偕椿柳，兰芷馨闻并蕙荃。歌侑夫君巫祝楚，绩扬元舅碣铭燕。贽申翠榧雕奁小，讯附红蕖画帧鲜。安抚改差迟郢境，闲邪述德及漳阡。秋冬涉历供舒卷，叙跋参差定廓填。越钜集枢识收四，晋唐元宋岁逾千。品裁每诩容台董，荟鉴难矜涿郡铨。木刻何时终觉脆，石模此日较称坚。原文匣弆存夫朔，睿藻霞标冠厥巅。数典怀抒诗叠阐，劭农实副记精甄。腾椷璀璨铓冲斗，展叶缤纷锦濯川。胪案色增岩壑胜，袭装恩赉子孙延。轩罗众妙楹嵌琰，堂署三希额榜璇。廊庋双钩揭蕴古，亭擎八柱肖承乾。聚兹体势循戈趯，式以型模逮椠铅。工落林丞翚采焕，奏赍疆吏玉花娟。吹豳什欲谐周雅，调琯声须协舜弦。稽古犹虞邻玩物，抚今惟是凛临渊。更思好恶尤宜慎，不胫致斯岂足贤。
快雪堂得句
作者：弘历
朝代：清
体裁：七言律诗

堂颜快雪应声随，三白去冬果渥施。试看墙阴犹积素，便披帖面有骈奇。新春翰墨欣堪赏，小阁幽偏亦自宜。石补木藏胥述古，雅于说命取其师。
快雪堂得句
作者：弘历
朝代：清
体裁：七言律诗

补石砌廊更收板，明端类聚室之东。似兹位置堪称妥，那识应求每致同。松柏有花幻点缀，峰峦无玉不玲珑。然予慰处渠祗此，润共心芽宿麦芃。
快霁
作者：弘历
朝代：清
体裁：七言律诗

快霁新秋果畅情，清晖悬处倍光晶。即看万宝西成报，不负三农东作耕。虚榭迎人凉籁纳，高楼纵目远山明。青瑶阿那崇椒路，指日鸣鞭问去程。
怀仙
作者：弘历
朝代：清
体裁：古风

三山凤麟洲，邈在溟海中。碧琳十二楼，上出层霄空。黄金以为台，紫云以为宫。瑶葩及芝草，吹馥姗岩风。仙人三万岁，其貌如青童。我欲从之游，学彼访崆峒。可一不可再，再者路莫通。至今海上夷，尚传徐福宗。形滞甚子安，怅望将焉穷。
怀新书屋
作者：弘历
朝代：清
体裁：七言绝句

一俯蜃窗万景披，镜光近远漾轻漪。稻田虽迟插秧候，意托怀新恒在兹。
怀新书屋
作者：弘历
朝代：清
体裁：古风

书屋窗向西，稻田凡数顷。雨润日晅之，芃蔚簇新颖。回思望泽时，日夜心耿耿。既沾复虑多，盼霁仍怲怲。即今晴实佳，额手稍徼幸。然岂敢自娱，三秋待犹永。书屋付不知，漠然虚以静。
怀新书屋
作者：弘历
朝代：清
体裁：七言律诗

今岁插秧早往岁，鳞鳞水弗缺溪田。陇间已喜芃稻润，埒上仍看种豆骈。最惜农劳不留暇，益廑吾念为祈年。怀新意异陶居士，无事惟吟归去萹。
怀新书屋
作者：弘历
朝代：清
体裁：七言绝句

今年春雨渥而优，早种稻苗绿泼油。胜比常时名不副，徒怀陶句望空眸。
怀新书屋
作者：弘历
朝代：清
体裁：五言律诗

前度已成陈，怀新真是新。良苗窗里绿，活水圳边银。斯景诚无匹，群芳那足伦。西成期尚早，未敢祝高囷。
怀新书屋
作者：弘历
朝代：清
体裁：七言绝句

岩斋踰月未攀跻，稻剡鳞塍绿已齐。欲识今来惬心处，泉明句里露端倪。
怀新书屋
作者：弘历
朝代：清
体裁：七言律诗

怀新今岁信怀新，窗俯西郊塍叠鳞。秧插早缘水蓄足，苗芃绿以雨滋匀。却因慰此翻增惧，更审秋遥敢恃春。便有荷锄事耘者，何时不我系农辛。
怀新书屋
作者：弘历
朝代：清
体裁：七言绝句

春气怀新遍百昌，渊明属意在苗良。此翁应熟周王诰，土物爱则心厥臧。
怀新书屋
作者：弘历
朝代：清
体裁：七言绝句

湖山上下总含滋，两字怀新景最宜。坐我西窗纵閒目，怜他农父正忙时。
怀新书屋
作者：弘历
朝代：清
体裁：七言绝句

湖隅山墅试游巡，嫩日条风甫孟春。虽是良苗观尚早，由来物物总怀新。
怀新书屋
作者：弘历
朝代：清
体裁：七言绝句

良苗芃绿拂薰风，书屋凭窗惬览中。设以临民廑已责，圣经一语味无穷。
怀新书屋
作者：弘历
朝代：清
体裁：古风

西窗糊玻璃，稻塍在眼底。凭看乐无尽，胜于看山水。芃芃高出塍，翠剡将穗矣。过雨香欲生，望秋近堪指。陶句趣实佳，吾怀正如彼。
怀新书屋
作者：弘历
朝代：清
体裁：七言绝句

鳞塍积雪未全消，农事西畴兴尚遥。却已盼春舒柳眼，怀新宁渠祇良苗。
怀新书屋
作者：弘历
朝代：清
体裁：七言绝句

鳞塍近远映书堂，习习清风拂绿秧。棐几披芸聊弃暇，佳篇恰是读柴桑。
怀新书屋·其一
作者：弘历
朝代：清
体裁：七言绝句

山舍微遥来不频，湖西南角水之滨。漫言轩榭都依旧，今岁初临便是新。
怀新书屋·其一
作者：弘历
朝代：清
体裁：七言绝句

峣榭平陵糊蜃窗，鳞塍春仲未兴䎫。辏来新景伊谁是，堤外渔蓑过野艭。
怀新书屋·其二
作者：弘历
朝代：清
体裁：七言绝句

偶展芸编得彭泽，良苗兹却待怀新。旋思此语失精到，柳线苔茵已识春。
怀新书屋·其二
作者：弘历
朝代：清
体裁：七言绝句

雨后溪山是处佳，稻田鳞叠水铺皆。插秧尚未况言穫，历历三时总系怀。
怀新书屋口号
作者：弘历
朝代：清
体裁：七言绝句

屋额泉明句里辞，良苗却未逮其时。紧予絜矩怀深戒，风尚恐流新与奇。
怀新书屋口号
作者：弘历
朝代：清
体裁：七言绝句

绿秧溪罫正菁葱，却厌平畴交远风。半月晴需膏雨润，恐吹云去望成空。
怀新书屋口号
作者：弘历
朝代：清
体裁：七言绝句

试问凭窗底绝胜，金河两戒叠鳞塍。插秧时节虽迟待，书屋怀新意有恒。
怀新书屋口号
作者：弘历
朝代：清
体裁：七言绝句

额题数典自陶诗，思义顾名尚早时。融盎试看发生始，静知何物不如斯。
怀新馆
作者：弘历
朝代：清
体裁：七言绝句

吐穗抽苗蔚露浓，景光真足庆良农。隐翁佳句从来忆，幸是今年始一逢。
怀新馆
作者：弘历
朝代：清
体裁：古风

春德在发生，春物胥应时。色色与形形，不识还不知。青帝抚顺则，煦妪群雍滋。新亦非有为，怀亦本无私。是谓一大公，易理诠庖羲。
怀新馆
作者：弘历
朝代：清
体裁：古风

渊明咏良苗，清言曰怀新。初韶时尚遥，借用理则均。试看百昌意，无一不含訚。所包较陶广，仰识造物仁。
怀新馆
作者：弘历
朝代：清
体裁：古风

稚春尚含淑，安得有良苗。是馆曰怀新，岂非津逮陶。然而有说焉，万物一元包。何物而无怀，何新弗由韶。吾意与之然，读易增逍遥。
怀新馆
作者：弘历
朝代：清
体裁：七言律诗

陶诗本意在良苗，我欲通之正此朝。何必昌昌誇竞节，雅宜默默始含韶。盆中淡白舒梅萼，墙外轻黄上柳条。物意皆然民岂不，早循汉诏布恩饶。
怀新馆得句
作者：弘历
朝代：清
体裁：五言律诗

试问怀新馆，宁惟春始乎。叶萎都与润，花丽总含濡。晴暖非炎炽，清和协气愉。吾心同万物，一雨普回苏。
怀新馆有会
作者：弘历
朝代：清
体裁：古风

怀新出陶言，盖以谓良苗。初春非其时，而其义己包。试看天地间，物物都含韶。含即怀之义，韶则新为昭。汉诏絜矩民，允为治法标。
怀旧戏作
作者：弘历
朝代：清
体裁：七言绝句

当年颇有少年心，上马飞驰下马吟。今日殷忧胜潇洒，壮怀减却杳难寻。
怀旧诗十三首 其七 故大学士来保
作者：弘历
朝代：清
体裁：古风

初供批本职，后充侍卫护。弓矢固所习，悫勤更其素。止进恒有常，不失尺寸处。荐升掌内府，亦久蒙恩遇。因命长部曹，旋赞丝纶布。更践既已深，老成遂独许。虽无赫赫名，却有休休度。读书通大义，万石犹后步。
怀旧诗十三首 其九 五功臣五首故协办大学士一等武毅谋勇公兆惠
作者：弘历
朝代：清
体裁：古风

西师历五年，准回两进讨。两讨凡两阻，兆惠皆经了。而皆安然出，蒇功荷大造。设非忠诚笃，加以勇略昭。焉能合众志，成城锡箔保。耆定赞丝纶，章服元勋表。谓当永承恩，太平佐有道。长予才三年，何不同予老。
怀旧诗十三首 其二 可亭朱先生
作者：弘历
朝代：清
体裁：古风

皇考选朝臣，授业我兄弟。四人胥宿儒，徐朱及张嵇。设席懋勤殿，命行拜师礼。其三时去来，可亭则恒矣。时已熟经文，每为阐经旨。汉则称贾董，宋惟宗五子。恒云不在言，惟在行而已。如坐春风中，十三年迅耳。先生抱病深，命舆亲往视。未肯竟拖绅，迎谒仍鞠�。始终弗踰敬，启手何殊尔。呜呼于先生，吾得学之体。
怀旧诗十三首 其五 故大学士张廷玉
作者：弘历
朝代：清
体裁：古风

风度如九龄，禄位兼韦平。承家有厚德，际主为名卿。不茹还不吐，既哲亦既明。述旨信无二，万言顷刻成。缮皇祖实录，记注能尽诚。以此蒙恩眷，顾命配享行。及予之莅政，倚任原非轻。时时有赞襄，休哉国之桢。悬车回故里，乞言定后荣。斯乃不信吾，此念讵宜萌。臧武仲以防，要君圣所评。薄惩理固当，以示臣道贞。后原与配食，遗训敢或更。求享彼过昭，仍享吾意精。斯人而有知，犹应感九京。
怀旧诗十三首 其八 故大学士刘统勋
作者：弘历
朝代：清
体裁：古风

从来举大事，要欲众志定。小利亦何庆，小失亦何病。阿逆之初叛，众论已纷竞。统勋督陜甘，储需任所胜。欲弃巴里坤，是殆乱军令。治罪易廷桂，并命随军进。五年大功成，释罪重从政。赏罚寓经权，顺应自取听。十馀年黄阁，总兼部务仍。遇事既神敏，秉性原刚劲。进者无私感，退者安其命。得古大臣风，终身不失正。
怀旧诗十三首 其六 故大学士一等忠勇公傅恒
作者：弘历
朝代：清
体裁：古风

世臣更近戚，丹诚素所信。命之习政事，干材亦日进。金川往经略，旌旗改观奋。然其时其势，未宜深入迅。郎卡既怖詟，特许归降顺。凯旋赞黄阁，章服三锡晋。西师两用兵，同心却众论。坐谋无不协，用蒇大功建。其后征缅甸，力请往抒荩。猛拱既收服，官屯进围困。祗以水土劣，兵役多病顿。值彼悔罪请，爰撤师旅振。然因受瘴深，兼悔堕功闷。遂以永辞世，饰终典空绻。嗟我社稷臣，所期宁在近。年少长于余，骑箕惜且恨。
怀旧诗十三首 其十 故户部尚书一等果毅公阿里衮
作者：弘历
朝代：清
体裁：古风

昨岁秋之仲，盛京谒陵园。三大功臣墓，陪葬其间存。兹阿里衮者，额都四世孙。勇岂匹其祖，忠实一例肫。兆惠阻黑水，回众如蜂屯。尔时舒赫德，统兵速入援。又被狂狙阻，进退至两难。适值阿里衮，送马继进遄。率兵亦弗多，乘夜贼营掀。贼骇自天降，鹿埵群逃奔。两军俱善归，重进鸿功全。后复往征缅，受瘴惜陨身。一再忘躯劳，思之辄泪扪。幸而子善继，金川建殊勋。凯旋以病终，悲惜何忍言。
怀旧诗十三首 其十一 故云贵总督将军一等诚嘉毅勇公明瑞
作者：弘历
朝代：清
体裁：古风

凡经百馀战，战必先众军。不谓世胄家，而有如此人。读书知大义，挽劲鲜与伦。短身既精悍，谋略兼出群。功难偻指数，嘉赉匪因亲。征缅次猛腊，独入克捷频。恨遇忌功者，逍遥河上陈。力战绝后继，终焉捐其身。于尔无悔怨，于我增悲辛。不须读杜牧，谓过赵使君。
怀旧诗十三首 其十三 故四川提督三等威信公岳钟琪
作者：弘历
朝代：清
体裁：古风

三朝师武臣，钟琪为巨擘。车骑伐准夷，实其算之失。设誓诱张熙，忠诚天鉴赤。家居十馀年，命董金川役。单骑入贼砦，大义示顺逆。勇而且有谋，群番詟辟易。受降遂凯旋，实亦资宣力。所见绿营多，鲜或踵其迹。卓有古将风，书勋太常册。
怀旧诗十三首 其十二 故大学士舒赫德
作者：弘历
朝代：清
体裁：古风

遇顺饶有智，逢艰或失算。究以从政久，经事实明练。屡罢屡复用，中心惜英彦。践历更老成，遂掌丝纶涣。西师频建功，然职在参赞。土尔扈归顺，经理实妥善。六日靖临清，则信资伟干。燮理原未久，勋伐诚可按。怀旧不能忘，悽然一染翰。
怀旧诗十三首 其四 五阁臣五首故大学士鄂尔泰
作者：弘历
朝代：清
体裁：古风

业师祗三人，其三情向剖。皇考重英贤，率命书房走。鄂蒋以阁臣，蔡法列卿九。胡顾刘梁任，邵戴来先后。其时学亦成，云师而实友。不足当绛帷，姓名兹举偶。鄂其中巨擘，内外勤宣久。初政命总理，顾问备左右。具瞻镇百寮，将美惠九有。好恶略失尚，性阳阴则否。遵诏命配享，旌善垂不朽。
怀柔县
作者：弘历
朝代：清
体裁：七言绝句

山围古郡富耕桑，此地前朝是战场。四海怀柔原在德，由来礼义固金汤。
怀柔县
作者：弘历
朝代：清
体裁：五言律诗

此役示怀柔，因之度古州。山川缭似绣，禾黍绿如油。弦诵牛刀试，布韦鸿渐求。前朝烽堠在，何事守徒修。
怀柔县
作者：弘历
朝代：清
体裁：古风

谷夷邑以庶，县小城则古。室有仅馀粮，野无不辟土。稔年略可支，歉岁多辛苦。太平固佳事，户口日增许。持盈惕深衷，朝夕遑宁处。所祈邀屡丰，庶可筹助补。借问亲民官，循吏谁召杜。
怀柔县
作者：弘历
朝代：清
体裁：五言律诗

鸣鞭常却舆，历历度田庐。省敛当金皞，侵晨戴望舒。况兹临朔塞，每以觐蕃渠。两字标山县，名言实起予。
怀柔县东
作者：弘历
朝代：清
体裁：古风

怀柔县东潦尽滩，长桥空卧沙渚宽。去岁曾此待度难，茭楗绞缚劬且艰。事半功倍古有言，不如乘时理信然。村民道左鞠�跽，年年许觐颜尺咫。今秋收穫询如何，都道人和缘岁美。睹兹景象宁不喜，陡忆下河复被水。多方赈恤付有司，曾否勤宣善经理，中心藏之何日已。
怀柔县东
作者：弘历
朝代：清
体裁：古风

金风拂晓鞍，飒爽清秋美。御路净轻尘，铜钲挂林里。村墟看错落，町疃经迤逦。原隰栖嘉苗，恒秬秠糜芑。如云绿与与，饮露白靡靡。大熟纵未能，不歉斯可拟。回思半载愁，望霖心如是。即复驾田车，关情殊未已。幸荷造物仁，景光异百里。侍臣有进词，二釜堪期指。截长补其短，无虑呼庚癸。吁嗟此何言，解免聊复尔。一夫二亩田，终岁计在此。雨耕而日耘，手足诚劳只。所赖薄有收，庶免沟壑死。从来祈岁心，讵恃河东徙。忧者共彼忧，喜者同兹喜。忧喜相缪萦，是即我所以。
怀柔县东叠去岁诗韵
作者：弘历
朝代：清
体裁：古风

去岁此经乾石滩，今秋一望潦水宽。柳桥缚架又值难，昨宵待宿工就艰。逍遥河上风人言，前秋景况今复然。一二地方吏来跽，请罪进寸退且咫。笑谓更不须汝曹，羽林一一雄材美。厄鲁回人尤色喜，撇捩踊跃善行水。牵驼驱马须臾间，轻装运毕百度理，我亦乘舟渡河已。
怀柔县东叠旧作韵
作者：弘历
朝代：清
体裁：古风

古县枕平皋，襟带山河美。往来几度间，总在高秋里。柳阴罨翠凉，兰陔循迤逦。近陇复遐町，维糜亦维芑。爽挹金风吹，润宜玉露靡。西成指日临，仓箱庶可拟。忆我前岁秋，取道亦于是。长途阅歉收，日夕愁无已。此地称较可，周遭祗数里。今年实厚庆，美不胜屈指。岂其考农经，邀丰符祭癸。都缘造物仁，绥屡幸致尔。教养有相因，切切念以此。盈虚递转运，慄慄更忧只。九穗亚茎生，白雀食蝗死。德感我未能，惟励志不徙。来来守牧臣，莫道丰年喜。馀三有后谋，我尔其曷以。
怀柔县怀古
作者：弘历
朝代：清
体裁：五言律诗

此日经行处，前朝守禦艰。金汤非险阻，天地此关山。永念惟承器，常时自汗颜。怀柔无近远，讵止甸畿閒。
怀柔县行宫停跸
作者：弘历
朝代：清
体裁：五言律诗

弹汗缘耀武，归化欲敷文。自在纲维挈，宁关名字纷。行宫才数宇，停跸迥堪欣。敦朴钦先典，吾惟扬觐勤。
怀柔县行宫对月
作者：弘历
朝代：清
体裁：古风

当秋玉轮皎，况将临望夕。高空无纤云，银河写修白。而我因上陵，王路于此役。行宫邻古县，晚景归吟摭。辕门息葆吹，兰锜倚画戟。爱此清宵佳，对彼凉蟾碧。苍松韵金籁，徘徊泛瑶席。秋英何盈盈，啼螀纷唧唧。泬寥良足欣，襟怀增畅适。谁复寻前题，俯仰论今昔。
怀桑道中作
作者：弘历
朝代：清
体裁：五言律诗

半夜欣开霁，侵晨登路邮。微凉真惬意，润景总迎眸。归去岫云淡，蒸来黍露浮。伊犁靖戎索，此那说怀柔。
怀清楼
作者：弘历
朝代：清
体裁：五言律诗

倚岸搆虚楼，凭窗楼上头。东西绝两淀，云水拟三洲。霞落齐飞鹜，波生下浴鸥。漫须怀谢傅，太白句清遒。
怀清楼
作者：弘历
朝代：清
体裁：古风

层楼俯清波，怀清因以名。每来各殊致，即景兴会生。清为景之佳，怀为心之萌。怀清则弗浊，设施乃得贞。所以童子歌，沧浪贵濯缨。
怀清楼
作者：弘历
朝代：清
体裁：五言律诗

见远层楼迥，春波俯渺茫。望低杨柳岸，兴结水云乡。沙渚翱翔雁，风帆来去航。濯缨如有意，于此悟沧浪。
怀清楼口号
作者：弘历
朝代：清
体裁：七言绝句

岸楼西向淀之池，俯目清波万顷披。却语地方大小吏，予惟对景尔应思。
怀清楼有会
作者：弘历
朝代：清
体裁：古风

层楼我向名怀清，虽云即景有深意。沧浪宁渠喻玩水，弊吏曰廉非我事。九州四海奉大清，胥俾怀之岂易致。是必乾惕整君纲，近悦远来胥化被。南巡兹讵图游遨，省方所重惟施惠。
怀清楼有会
作者：弘历
朝代：清
体裁：五言律诗

层阁怀清额，沧波万顷排。予心别有会，国号与之皆。保合巩神器，治平跻泰阶。难谌恒惕若，讵为赏春佳。
怀清楼有会
作者：弘历
朝代：清
体裁：五言律诗

最爱临窗坐，波光渺太湖。仍为具怀者，艰学濯清徒。奚必问童子，居然是老夫。宁须试水猎，有事不如无。
怀远斋
作者：弘历
朝代：清
体裁：五言律诗

怀远非图远，义明戒得斋。名言忆知止，即目近澄怀。雕饰本无藉，朴淳自致佳。几陈近思录，语左意原谐。
怀远斋
作者：弘历
朝代：清
体裁：古风

方寸不为小，万里讵云遥。何须称芥纳，至理原自昭。书斋才几楹，寰区量可包。怀远向所题，非为揽景撩。百世筹永图，兆姓思艰劳。循名欲责实，吾宁徒游遨。
怀远斋有会
作者：弘历
朝代：清
体裁：古风

敞轩额怀远，怀远义可思。岂其因目前，骋望景得宜。上之祖宗业，守器承开基。下之孙曾谋，燕翼视所诒。纵横寰宇中，都祝雨旸时。一夫不获所，予责其奚辞。边疆虽扩开，安靖念在兹。以此方寸中，片刻无宁期。怀远讵易言，怵惕兴赍咨。
怀远斋自警
作者：弘历
朝代：清
体裁：古风

书斋号怀远，怀远义诚深。讵惟畅游目，斯焉多惕心。四海之极广，安民恧有临。百世之极遥，裕昆凛难谌。兹实宵旰忧，奚问山水音。怀远洵悠哉，侑座聊自箴。
怀风楼
作者：弘历
朝代：清
体裁：古风

偶登怀风楼，因绎怀风义。风岂蕲人怀，人有怀风意。嫌暑怀其爽，厌霪怀其霁。然每弗易得，似因怀而避。若乃望雨时，未怀乃亟至。吹云所易为，酿雨则艰致。怀风信何为，额楼应自愧。
怀风楼
作者：弘历
朝代：清
体裁：五言律诗

层楼幽谷中，树杪望犹通。澹荡八窗纳，于喁万窍同。每思君子德，敢诩大王雄。十日休称瑞，满怀真趣融。
怀风楼
作者：弘历
朝代：清
体裁：七言绝句

山环处不受风吹，亦有回风缓薄之。斟酌浓纤斯尽善，小楼合是善言诗。
怀风楼
作者：弘历
朝代：清
体裁：古风

崇山曲抱原，楼复搆原曲。应为风不到，时亦有风属。怀风因此名，常披清以穆。谡涛或泛松，泠籁或吟竹。是皆楼所得，我亦会心独。怀哉古人风，二典三谟读。
怀风楼
作者：弘历
朝代：清
体裁：古风

意绎怀风楼，曰怀具二意。风来楼怀之，楼主风宾是。无风楼怀之，风寂楼多思。多思乃邻动，寂与静为契。风动而楼静，自为不移义。而何有转更，纷起因名字。
怀风楼
作者：弘历
朝代：清
体裁：古风

曰风本无怀，曰楼亦如之。是怀乃在人，而怀实难齐。望雨怀风去，盼霁怀风来。宋玉喻忧乐，亦曰有雄雌。迩来晴弥月，方当麦长时。大田虽播种，亦赖甘澍滋。山云甫英英，便有风妒吹。坐楼怀弗欣，而楼付不知。
怀风楼
作者：弘历
朝代：清
体裁：古风

有池近以澄，有峰远以围。一楼揖两秀，有风浃洽之。吹叶翻翠影，拂波潋明漪。触绪亦有言，而非巧搆思。欲修君子德，还念小人依。
怀风楼
作者：弘历
朝代：清
体裁：古风

有风斯称清，有楼斯戒绮。既朴亦既虚，泠泠岂舍此。可以纳轻凉，可以荡尘滓。披襟散今情，拂桉阅古史。顾名颇自思，能无愧君子。
怀风楼
作者：弘历
朝代：清
体裁：七言绝句

盘旋一柱陟梯阶，上面楼窗纳远佳。君子德风小人草，到斯每亦惕吾怀。
怀风楼
作者：弘历
朝代：清
体裁：古风

窗堪云雾攓，坐有冈峦枕。岩风落清泠，拂尘飒襟衽。壁吟昨冬句，流阴信苒荏。如云君子同，民偃吾犹凛。
怀风楼
作者：弘历
朝代：清
体裁：古风

逐处有缥缃，展读心目开。举头视楼额，则称怀风哉。方厌风阻云，此语胡为来。曰怀古人风，或合道趣该。
怀风楼
作者：弘历
朝代：清
体裁：七言绝句

额楼本自出无意，却每题诗意不同。惭愧藏西边报递，称廓尔喀又怀风。
怀风楼
作者：弘历
朝代：清
体裁：七言绝句

高楼清籁永相陪，七字成吟复此来。德草德风从幼读，吾民岂尽果怀哉。
怀风楼有忸
作者：弘历
朝代：清
体裁：古风

岩枝或作风，飒飒胥无心。架楼以当之，曰怀有义寻。乘閒偶拾级，自问德可谌。况兹海宇广，率称仰德音。抱愧之不遑，那更快披襟。
怀风楼有警
作者：弘历
朝代：清
体裁：七言绝句

君喻惟风民喻草，草无不偃有何难。虽然可近不可下，畏而不怀那久安。
思永斋
作者：弘历
朝代：清
体裁：古风

佳处堪永日，因题思永名。絜矩在虞书，讵惟怡六情。政靡不有初，道益谦亏盈。肯构期于万，亦云观所行。即景识心官，慎脩励以诚。
思永斋
作者：弘历
朝代：清
体裁：五言律诗

冰床不可坐，沿岸进轻舆。原自一溪隔，閒消片刻馀。漏声永高阁，旭影下横疏。园景滋多矣，思之每愧予。
思永斋
作者：弘历
朝代：清
体裁：七言绝句

向阳阶砌纽芽萌，偶至书斋别缱情。最是夔然思永处，恐因日久懈心生。
思永斋
作者：弘历
朝代：清
体裁：七言律诗

含经思永近比邻，题额称名实欲循。枕葄礼园希复性，沉潜义府慎修身。底须银烛怜过节，耐可华编娱早春。德业进修宁二道，箕畴愿福万方民。
思永斋
作者：弘历
朝代：清
体裁：古风

思永著虞书，细绎具二义。一曰永修身，一曰永后世。五帝官天下，修身一巳备。三王家天下，后世应并计。一修巳为艰，并永任尤萃。思之益凛然，于斋敢安恣。
思永斋
作者：弘历
朝代：清
体裁：古风

斋堂一溪隔，其实近尺咫。含经既临诸，思永爰憩只。檐檠亦流苏，屏胜亦叠绮。灯宵稔冉过，顿置风景美。循名如责实，忸怩犹惭此。讵惟慎身脩，絜矩治平理。
思永斋
作者：弘历
朝代：清
体裁：五言律诗

朴斲含经畔，往来亦憩留。澄观非藻缋，托志在清幽。上下鸢鱼若，居稽今古求。言经如展读，切已慎身修。
思永斋
作者：弘历
朝代：清
体裁：七言律诗

韶春煦润锦花舒，为抚时和惕有馀。卑室更因思禹拜，倚衡拟欲学师书。脩身敬奉三无本，叙族宁忘一脉初。绨几蛎窗增愧处，圣人见说贵鹑居。
思永斋咏玉兰
作者：弘历
朝代：清
体裁：五言律诗

一株香满院，万朵静迎窗。白业宁须习，红芳祗合降。无枝不洒洒，有色那摐摐。思永思谁是，生花人姓江。
思永斋咏玉兰
作者：弘历
朝代：清
体裁：七言律诗

紫是辛夷白玉兰，花师接种不同观。若论色有间和正，恰似性殊暄与寒。适值几閒一庭对，却逢春好万枝攒。雅宜木笔为名号，思永吟如此岁难。
思永斋有咏
作者：弘历
朝代：清
体裁：古风

壬寅咏思永，申言有二义。其义已畅明，兹不复辞赘。兹之咏思永，用为娱老备。建立廿馀年，兹近十年计。永者日以近，足知老将至。设果得如愿，额手钦天赐。
思贤村上元后夕叠壬午诗韵
作者：弘历
朝代：清
体裁：七言律诗

壁粘旧作不堪提，触绪閒庭景色凄。预罢观灯图目悦，欲将把笔早眉低。闹馀颇觉静偏好，人世安能物一齐。驻辇韩家授经处，聊因遣闷古芸稽。
思贤村行宫联
作者：弘历
朝代：清
体裁：联

才闻善事心先喜；每见奇书手自钞。
思贤村行馆三叠旧作韵
作者：弘历
朝代：清
体裁：七言律诗

授经韩傅此贻祠，尸祝千秋亦曰宜。嘉彼纂言留外传，笑予失学阙师资。驻銮有暇频咨政，凭几无妨更叠诗。明日轻舆就前道，回瞻祗憪此何为。
思贤村行馆再叠旧作韵
作者：弘历
朝代：清
体裁：七言律诗

思贤名为祀贤祠，傍筑斋堂宜匪宜。不号行宫曰行馆，欲求论息即论资。御营烦重虽减费，清暇徘徊惭考诗。经以汉明学以宋，述之足矣漫更为。
思贤村行馆叠旧作韵
作者：弘历
朝代：清
体裁：七言律诗

常山太傅授经祠，津逮于斯憩息宜。汲古端知稽此要，经邦宁复藉他资。自专韩氏惟传易，众好燕人尤述诗。不号行宫号行馆，爱伊朴简契无为。
思贤村行馆四叠旧韵
作者：弘历
朝代：清
体裁：七言律诗

继前代学后人祠，岂易得之应审宜。太傅立身真是合，作君治世讵殊资。受贲阔论还轻董，授易精诠兼善诗。行馆偶赓甲辰韵，辞多欲笑此何为。
怡性堂
作者：弘历
朝代：清
体裁：五言律诗

步入琳琅径，书堂我所颜。净迎绿坡曲，香待碧波潺。窗外真筠揽，座中假竹攀。虚虚实实处，怡性色空间。
怡春堂
作者：弘历
朝代：清
体裁：五言律诗

一元斡旋候，万物发生时。无气不含煦，有情皆觉熙。太和方酝酿，丽景岂稽迟。设问怡春处，书堂自不知。
怡春堂
作者：弘历
朝代：清
体裁：五言律诗

怡为乐未发，孟实仲初基。堂额有如此，予心岂异斯。舂容犹足味，艳裔且教迟。汉诏分明道，思当絜矩之。
怡春堂
作者：弘历
朝代：清
体裁：五言律诗

春气侵寻透，春光即渐怡。向阳芜茁纽，含籁柳柔丝。物意皆生意，对时思燮时。芳菲底须盼，稔冉到宁迟。
怡春堂
作者：弘历
朝代：清
体裁：五言律诗

溪堂倚叠峰，雪积玉芙蓉。气淑不知冷，春光早胜冬。铺田素已厚，出岫霭犹浓。底是心怡处，端因庆在农。
怡春堂
作者：弘历
朝代：清
体裁：五言律诗

问孰最怡人，知惟是晓春。物欣生意盎，气转化机訚。柳眼梅心盼，雁回鸟语新。对时出治者，应体大钧仁。
怡春堂有会
作者：弘历
朝代：清
体裁：古风

发生天之德，和豫人之心。天时与人事，一气通愔愔。所以乾四德，元善春斯临。对时育万物，岂弗开怀襟。君子泰不骄，虽怡敢忘钦。
怡春堂有感
作者：弘历
朝代：清
体裁：七言绝句

东厢洁治朴斋幽，两字怡春泚举眸。堂馆依然几席寂，七年嗟罢奉慈游。
怡春堂有感
作者：弘历
朝代：清
体裁：五言律诗

勤政殿左侧，怡春向额堂。所为奉慈豫，于是赏韶光。庭砌仍花柳，几筵久閟藏。流阴十载阅，黯尔益神伤。
怡春堂有感
作者：弘历
朝代：清
体裁：五言律诗

昔年奉懿豫，温室额怡春。讵谓逢丁酉，兹来乃八旬。初韶景犹故，终古戚如新。言去睨弗视，怀由五字申。
怡然书屋
作者：弘历
朝代：清
体裁：古风

书屋手一篇，有时亦怡然。但斯实艰致，五字试永言。必也雨旸时，兼之内外安。克己至无欲，吁俊真得贤。岂如彼书生，略会便自轩。怡与忧相对，得之境异焉。人怡我则忧，终始洪范诠。
怡然书屋
作者：弘历
朝代：清
体裁：五言律诗

书屋额怡然，怡然义足研。雨旸总时若，民物各安全。仓廪馀三岁，兵戈靖九边。是均非易致，多愧此名悬。
怡然书屋
作者：弘历
朝代：清
体裁：七言绝句

好春倏度箭催弦，候入清和宜雨天。问我迩来心所托，即时膏澍始怡然。
怡然书屋偶题
作者：弘历
朝代：清
体裁：五言律诗

架是琳琅笥，床非玳瑁筵。识名探义府，玩象汲神渊。少暇惭茧纸，多愁忆麦田。甘膏渥盈尺，今日始怡然。
怡然书屋有警
作者：弘历
朝代：清
体裁：古风

宜雨而即雨，宜旸而即旸。书屋亦侥倖，怡然名可当。吾更有所思，一念分圣狂。怡实骄媒孽，泰为否伏藏。是以弗敢怡，夙夜惕不遑。
急雨
作者：弘历
朝代：清
体裁：古风

东北生云东北风，天边睫眼来天中。摩醯首罗数不及，倾江倒峡喷长空。山似海石树如瀑，湖水涸消霎时足。雨收云敛飒凉生，点滴连林蔚新绿。
急雨
作者：弘历
朝代：清
体裁：古风

午热特剧郁溽蒸，广厦弗爽炎风仍。祝融夏德虽云信，三农曝背诚可矜。重基础润有明验，须臾西岭油云兴。阳侯列缺各施技，密织空罗知几层。解烦涤暑只顷刻，絺绤觉薄纱衣增。麦已纳囷黍怒长，但有喜对无愁凭。其然岂其然乎我，正忆军书愁弗胜。
急雨
作者：弘历
朝代：清
体裁：古风

午热蒸为云，急雨飞薄暮。溪亭听浪浪，暑退凉生遽。所惜期未久，夕阳在高树。今年两盻霖，率幸沾膏澍。兹雨消息佳，晚田应不误。入夜云势浓，达曙成清寤。
急雨
作者：弘历
朝代：清
体裁：古风

婪暑迩日腾炎威，晚田望泽枯欲萎。前此时若恐虚掷，我心忧惄如调饥。密云布宇只顷刻，艮风坎雨相招携。金官白帝施号令，素舆玉马珠幡旗。玉女投壶天帝笑，鞭驰列缺丰隆随。前日火流疑未尽，一时湔濯驱无遗。泉弱湖消池待竭，须臾涨影将平堤。水亭空濛眄烟景，生寒忽欲添纱衣。利农蠲疾人心悦，吾亦因悦非虚词。军书适报有佳信，伫待获丑班贞师。
急雨
作者：弘历
朝代：清
体裁：七言绝句

急雨正当止顿后，午暄驱尽峭寒生。箔云捲净雷声断，夕照一川紫翠明。
急雨
作者：弘历
朝代：清
体裁：古风

急雨西北来，好风与为逐。瞬息暗烟空，森森霔银竹。农功今岁幸，已屡沾霢霂。大沛值兹番，额庆优且渥。际和宜快意，何事转郁蹙。愿持畏满心，永邀方至福。
急雨
作者：弘历
朝代：清
体裁：古风

急雨西峰来，不待酝酿势。空罗才细霏，倾盆倏奔至。迩来五日晴，颇觉阳光炽。在南恐不宜，在北则常事。南北皆吾民，孰不廑祈岁。晴游虽致佳，切切弗快意。兹雨实称甘，麦苗正吐穗。涤炎人更欣，濯黛山逾媚。明当北高峰，一策行春骑。
急雨
作者：弘历
朝代：清
体裁：五言律诗

急雨随风度，飘飖势未绵。惜虽施欠足，愁为望求全。已是麦临夏，徒观柳窣烟。西山云又吐，今夜拟无眠。
急雨口号
作者：弘历
朝代：清
体裁：七言绝句

急雨驱云何自来，雨歇云收复何往。都来只在大圆中，天地不知天地广。
急雨口号
作者：弘历
朝代：清
体裁：古风

昨日细雨淋终朝，优游餍饫苏新苗。今日急雨盆倾快，沛然莫禦盈沟浍。为学何必异乎斯，处女脱兔境异时。一张一弛文武道，吾亦因之悟政要。螮蝀在东莫敢指，阵云净捲天如洗。
总河兰第锡巡抚毕沅奏河工农务情形诗以志慰
作者：弘历
朝代：清
体裁：七言律诗

河工农务总关心，豫省况经灾被深。六百里闻来远疏，两封章各报佳音。新堤既获安澜庆，秋稼兼滋澍雨淋。转歉冀丰民乐业，望纾南顾倍生钦。
总河兰第锡总漕管干珍各报河道疏通及得雨事诗以志慰
作者：弘历
朝代：清
体裁：五言律诗

两督任虽异，一漕事本同。发先到应早，源治委斯通。几费饬催力，竟成济运功。并称膏澍渥，额首感无穷。
总河吴嗣爵奏清口及车逻等坝事诗以志慰
作者：弘历
朝代：清
体裁：古风

壬午定水志，踟蹰未敢信。乙酉视清口，略慰三年顺。今复十岁阅，光阴迅一瞬。河臣遵此制，幸未致辕偾。溯上四十载，十八水灾趁。车逻及南关，补苴徒劳紊。岂如视清口，水志为退进。开筑两坝料，河臣昔所靳。以较赈恤费，省岂千百仅。而亿万苍黎，绥屡无愁馑。斯过既弗辞，斯功亦不逊。南巡第一政，庶未孤清问。
总河李奉翰奏报淮安一带得雨诗以志慰
作者：弘历
朝代：清
体裁：七言律诗

春末夏初淮雨少，奏章屡阅为心悬。河臣谒庙竭诚祷，江浦作霖幸泽宣。麦固歉收禾起耨，农勤晚种贾行船。此邦微旱旋逢澍，益缱卫辉饥馑连。
总河李奉翰奏淮徐一带得雪诗以志慰
作者：弘历
朝代：清
体裁：五言律诗

淮徐麦秋地，九月屡逢晴。趁此播种广，不无望泽情。瑞霙沾五寸，佳信达都京。河务关农务，同兹祈岁诚。
总河李奉翰等奏报南粮首帮入山东境诗以志事
作者：弘历
朝代：清
体裁：七言律诗

乙巳以来漕多脱，督催疏浚每廑吾。近年幸觉如期到，昨岁复劳速运呼。江广开行已揽牍，淮齐递进此登途。毫釐失致千里谬，可曰不亲细事乎。
总河李奉翰等奏报考城坝工合龙诗以志慰
作者：弘历
朝代：清
体裁：五言律诗

一岁合龙三，慰诚不抵惭。九秋睢宁报，此日考城含。正值南郊返，真蒙帝泽覃。自今惟敬惧，河务敢轻谈。
总河白钟山等奏报秋汛平稳诗以志慰
作者：弘历
朝代：清
体裁：古风

河溢去年秋，实自孙家集。尔时开毛城，乃救燃眉急。补疮益伏祸，渟淀致五尺。今春始悉故，命筑毛城亟。束流资刷沙，多岐戒分力。犹虞川弗受，堤堰劳筹画。增高薄者培，怵惕廑日昃。彭门昨亲历，民艰愁目击。自夏逮深秋，何曾忘顷刻。河臣报汛过，更闻佳音悉。新淤则已刷，五尺尽荡涤。十分尺之八，旧沙加汰克。通五尺八寸，中泓流畅直。吾民免昏垫，庆慰手在额。繄古亦有言，用人乃君责。前车失藻鉴，偾辕害延剧。勤劬缘救过，匪侵河臣职。设云天锡佑，或鉴诚脉脉。
总漕管干珍内阁学士和琳奏报全漕抵坝诗以志慰
作者：弘历
朝代：清
体裁：七言律诗

事在人为成以天，久因莅政识诚然。便教筹画运通漕，亦赖北南水足川。已幸胜常戍昨岁，何期更早亥今年。中元设与中秋较，竟致回空一月前。
总漕管干珍总河李奉翰等报雨诗以志事
作者：弘历
朝代：清
体裁：七言绝句

正之廿九晋齐雨，自北而南势颇悠。淮上济宁胥被泽，却廑佳信报中州。
总漕鄂宝奏漕船过淮情形诗以志事
作者：弘历
朝代：清
体裁：七言律诗

起剥浚疏并力诸，漕船才过世而馀。豫之旱久清因弱，淮亦雨稀黄受淤。遥顾民艰期救尔，深虞政舛益惭予。旗丁久候兼多费，酌赏遑蕲小惠摅。
总督书麟奏两江雨泽情形诗以志慰
作者：弘历
朝代：清
体裁：古风

今春雨泽靳于北，实丰于南恒奏至。仲春以前固频沾，季春正值结麦穗。下旬雨遍上下江，优渥恩膏蒙普被。不惟益麦兼益禾，额庆南民沐天赐。秋成尚远戒满言，去岁已丰屡绥冀。一二寸近滋此间，一慰一愁意难置。
总督书麟奏报得雨诗以志事
作者：弘历
朝代：清
体裁：七言律诗

迎驾南来遂扈随，甫希时泽故应知。岂期日甚愁于此，却阅雨沾报自其。即是东昌飞骤阵，却当宿预霔优施。惭斯慰彼心无定，慰少惭多苦诉谁。
总督仓场侍郎宜兴刘秉恬奏报全漕告竣诗以志事
作者：弘历
朝代：清
体裁：七言律诗

去年丰汛有疏失，诚恐殃田及漕渠。赈恤农田付民吏，脩防漕道饬工胥。全帮幸免阻滞患，早到却欣二十馀。是合旌勤示鼓励，虽云归政亦廑予。
总督李世杰奏三省麦收诗以志慰
作者：弘历
朝代：清
体裁：七言律诗

徽歙麦登早悉知，江南江右报丰随。市廛粮价日平减，高下田功普沃滋。驰望能无增慰庆，盟心惟有励虔寅。迩来左近炎歊炽，思得甘霖渥润之。
总督李世杰总河李奉翰奏湖河水势平定堰盱工程稳固诗以志慰
作者：弘历
朝代：清
体裁：七言律诗

决黄由亳注淮泄，即为洪湖切隐忧。祗得堰高拆五字，并疏坝禦畅东流。入江运道顺无恙，近海民田幸有收。补弊救偏如是耳，以云志慰更含羞。
总督李世杰等奏报决口合龙诗以志慰
作者：弘历
朝代：清
体裁：七言律诗

清涨一时黄复决，民艰南望为之伤。无何清退胥填筑，惟是黄雄尚堵防。七处早闻完五处，司庄今合继汤庄。冬时水竭幸工蒇，议叙难邀历久长。
总督毕沅奏围攻当阳城贼情形诗以志事
作者：弘历
朝代：清
体裁：七言律诗

冒雨督军直薄城，分攻四面进围萦。向墙鎗炮发逾震，据堞蚁蝼倒应声。数日之间期可破，群奸其党俾无生。微嫌失算用下策，原我官城劳重营。
总督毕沅巡抚惠龄奏�杀湖北邪教贼匪情形因降旨蠲免被贼各州县钱粮诗以志事
作者：弘历
朝代：清
体裁：古风

湖北邪教民，作乱肆狂狙。因征湖南苗，兵往绿营虚。纷起恣抢劫，势不可爬梳。督抚率军旅，速�期靖诸。抚既获首丑，解京驰驿途。督回赴荆州，镇静民安居。贼时陷当阳，遂以据城郛。率兵急进�，经画皆合谟。续调兵继至，贼势渐趑趄。维待大军合，歼凶尽扫锄。因念被扰民，家室或空如。今年应纳赋，合与全蠲除。仍敕地方吏，实惠敷乡闾。
总督福康安奏报两粤地方雨水情形诗以志慰
作者：弘历
朝代：清
体裁：七言律诗

近观旱象疑将信，遥报丰形信转疑。两粤春膏胥普被，海禺麦熟且先期。踵连西贩谷船至，价贱东疆烟户怡。慰矣略虞言或饰，君难身历久方知。
总督策楞奏报川省丰收既用欣然并成是诗示之
作者：弘历
朝代：清
体裁：七言律诗

曾闻兵后鲜逢年，日夜忧心系蜀川。讵我包蒙能解网，戒伊迷复不更弦。狼烟幸得销荒戍，鱼梦欣教遍大田。蒿目疮痍初起候，漫誇丰豫勉蕃宣。
总督萨载总河李奉翰奏报开放清口情形因加恩给其原衔顶戴诗以志事
作者：弘历
朝代：清
体裁：古风

浚河迟建闸，清弱未收坝。以致运河涸，黄灌清而霸。未奏待度知，二罪无可谢。严谕饬再三，顶戴降以亚。知过信能改，补苴漏与罅。去冬至今春，尺寸较昼夜。蓄清待漕至，引渠试高下。注运资浮送，次第勤贮泻。是诚善盖愆，弗误新漕驾。失则示之惩，改则恩与赦。福威敢轻作，惟公弗假借。
总督萨载总河韩鑅建抚国泰等奏黄水不致淤微山湖及运河情形诗以志慰
作者：弘历
朝代：清
体裁：古风

黄河决北岸，缱怀亦已久。惟恐留淤泥，贻害于日后。问不啻再三，陆续接来奏。北者由张秋，过运入海走。南者经三湖，亦未淤泥受。其故以途遥，漫散渐泥留。所以湖及河，仍清浑则否。中河达杨庄，入海更无咎。被灾数州县，赈恤教从厚。伫待河复故，淤田冀丰取。不幸中之幸，慰心敬稽首。长此究非佳，计惟塞决口。
恒春圃
作者：弘历
朝代：清
体裁：五言律诗

一室堪称圃，四时常看花。不嫌为下策，况复值东华。馥郁含韶律，飘姚散彩霞。还嗤殷七七，幻术号仙家。
恒春圃
作者：弘历
朝代：清
体裁：古风

一年无日不看花，昨近有诗易其语。照之言虽涉风流，却宜用此恒春圃。元为善长又为仁，一气由来贯四序。谓之恒春岂不然，拂面条风正含煦。
恒春圃
作者：弘历
朝代：清
体裁：五言律诗

一房却称圃，四季可恒春。常揽座前景，那输户外新。蜂来妒窗角，鱼戏出盆唇。比似樊须学，吾宁用稼人。
恒春圃
作者：弘历
朝代：清
体裁：七言律诗

始和万物被韶华，即景恒春特地嘉。四壁有诗皆似画，一年无日不看花。庭前未雨常含润，户外虽风那用遮。设使女夷当问道，魏夫人住此为家。
恒春圃
作者：弘历
朝代：清
体裁：古风

屋中略结搆，篱落花台绕。名曰恒春圃，恒春意堪讨。四时具芳菲，一径殊窈窕。艳乃无伤俗，纤亦弗邻巧。漫云咫尺间，春意容来少。譬之方寸心，万物备以了。仁见谓仁该，智见谓智好。常养十分春，夫岂嫌其小。
恒春圃
作者：弘历
朝代：清
体裁：古风

屋中篱落如花圃，名曰恒春亦成语。戴皓以及陆龟蒙，同然先得前旌树。申鉴又言存以吾，不能不与万物旅。恒春之义实在兹，何必嫣红姹紫睹。
恒春圃
作者：弘历
朝代：清
体裁：古风

屋中缚竹篱，点缀为学圃。植花而非蔬，较樊犹小许。四时足芳菲，恒春称名与。虽云藉薰难，亦赖青韶鼓。即景得当前，安能默无语。
恒春圃
作者：弘历
朝代：清
体裁：七言绝句

曲折疏篱有路通，却迟柳绿与花红。于何识得恒春意，善长乾元方寸中。
恒春圃
作者：弘历
朝代：清
体裁：古风

温室暖且洁，花窖奚称数。四时皆有花，因号恒春圃。护风那飘零，延曦镇和煦。宛转植药栏，然疑即梅坞。㸐蕴底更藉，芳菲信常睹。登台吾夙愿，元善资相辅。独忆信臣言，因之意忸怃。
恒春圃
作者：弘历
朝代：清
体裁：五言律诗

白屋如花圃，恒春果是春。四时芳岂谢，一室景常新。不冻池浮水，致遥篱缚筠。信诚工点缀，对乃愧生频。
恒春圃
作者：弘历
朝代：清
体裁：五言律诗

缦转竹篱斜，因之延步赊。四时皆得趣，无日不看花。避去风难妒，照来月有华。体元值春俶，与物荷庥嘉。
恒春圃
作者：弘历
朝代：清
体裁：五言律诗

贮圃原非广，当春每一过。步斯踰十笏，目岂必千科。随分芳菲撷，触怀长短哦。题笺新接旧，不息视韶和。
恒春圃作歌
作者：弘历
朝代：清
体裁：古风

布置花台与竹籞，一室之中宛琼圃。号曰恒春岂谩称，其故略可触类语。春之为春发群芳，众名不可更仆数。池荷乃值夏方春，菊之春以秋为序。山�蜡梅春于冬，夫岂不然岂浪许。是则恒春义若斯，而我更有会心所。乾之四德元为首，气贯始终总包举。体仁奉若养盎然，育物对时勤相辅。
恩县城南
作者：弘历
朝代：清
体裁：五言律诗

柳变黄为绿，麦抽芽作秧。春光渐可望，农事已相将。莫以就瞻切，宁无耕作妨。尊亲众情一，益为廑如伤。
恩慕寺瞻礼
作者：弘历
朝代：清
体裁：七言律诗

一寺却兼两寺号，两门原似一门通。慕而未敢奉神御，恩以难忘建梵宫。此日经过虔礼处，去春陈奠痛思中。九经三事閟朱户，弗忍抬头望瓦筒。
恩慕寺瞻礼
作者：弘历
朝代：清
体裁：七言律诗

谒陵礼毕复归来，求已无方切有哀。恩慕祇堪申拜叩，畅春犹记奉旋回。羲娥今觉诚速矣，风树古曾馀恨哉。指日还宫以冬令，问安那得此重陪。
恩慕寺瞻礼六韵
作者：弘历
朝代：清
体裁：七言排律

尊养畅春历�冬，欲求温凊更何从。天惟高矣地惟厚，慕述祖兮恩述宗。圣德宁资冥福报，永思因启梵筵重。阶临忍草韶光寂，庭列祥枝慧荫浓。忾若闻犹僾若见，耳中音与目中容。大慈本悟无生旨，渺息长怀罔极恭。
恩赐故安南国王阮光平加谥忠纯诗以志事并命勒碑
作者：弘历
朝代：清
体裁：七言律诗

归藩拭泪别枫宸，回首频称觐九旬。嘱令西湖以身妥，示依北阙志心亲。似兹乱命同治命，忍谓外臣诚世臣。藻什七言勒琬琰，桂疆千载识忠纯。
恭上皇太后圣寿诗
作者：弘历
朝代：清
体裁：七言律诗

初长晴旭照丹墀，霭霭祥光散綵旗。最是瑶阶称祝日，常逢玉琯复阳时。和风淡荡频传喜，好鸟间关解献诗。敬捧霞觞介眉寿，千秋万载沐恩慈。
恭上皇太后徽号礼成御殿受贺成什识怀
作者：弘历
朝代：清
体裁：七言律诗

夜阴将谓雨侵晨，册晋慈宁旭景新。式礼太和遂受贺，叩恩诸将那忘辛。联班更进百千众，同志亦惟一二人。耆定幸逢诸务蒇，自铭戒满倍虔寅。
恭侍圣母登舍利塔喜而成什
作者：弘历
朝代：清
体裁：七言律诗

山庄朝爽了无炎，慈辇梵宫奉拜瞻。曼寿已登八十五，堵波犹陟九层尖。似兹健步佛仙佑，益切衷心爱庆兼。大德自应具四得，千秋彤史孰曾觇。
恭侍皇太后观灯喜而成什
作者：弘历
朝代：清
体裁：七言律诗

习习东风傍晚停，恰当卜夕迓慈宁。天心允锡填骈福，圣寿应增亿万龄。烟火西园聊待节，烛灯内殿已辉星。扶携母子百五十，史策皇家得鲜聆。
恭侍皇太后观灯因成是叶
作者：弘历
朝代：清
体裁：七言律诗

家宴观灯例节前，清晖阁里列长筵。申祺介寿那崇俭，宝炬瑶檠总斗妍。五世曾元胥绕侍，高年母子益相怜。掖扶软榻平升座，步履虽康养合然。
恭侍皇太后观荷
作者：弘历
朝代：清
体裁：七言律诗

平湖香锦夏风吹，长日承欢此处宜。已喜自天无暑气，可知随地有西池。当前顿觉忘关塞，开后何须较疾迟。莲叶莲花不如藕，爱他延寿缕丝丝。
恭依皇祖华山诗韵
作者：弘历
朝代：清
体裁：五言律诗

春物和而盎，春山秀且深。佛光今昔亘，奎藻岁年侵。籁奏风过竹，歌喧暖啅禽。石莲华那在，望古集遥襟。
恭依皇祖华山诗韵
作者：弘历
朝代：清
体裁：五言律诗

观水有其术，入山不厌深。境无容俗混，林岂受樵侵。香递英英朵，声喧命命禽。宸章垂琬琰，胞与识胸襟。
恭依皇祖南巡过济南韵
作者：弘历
朝代：清
体裁：七言律诗

春月南巡过济城，敬绳家法念民生。承欢更冀增遐算，后乐遑誇阅太平。嗷雁昔怜凋羽翼，梦鱼今喜兆丰盈。不堪历下驰遥望，倩取村烟一片横。
恭依皇祖吴山诗韵
作者：弘历
朝代：清
体裁：七言绝句

崇巘襟江复带湖，俯临万井乐亨衢。百年休养三朝泽，继述予怀凛永图。
恭依皇祖巡幸杭州诗三叠韵
作者：弘历
朝代：清
体裁：七言律诗

三度南巡侍大安，江山介祉奉徽观。风轻日丽临雄郡，踵接肩摩迓御銮。跸馆暂居几有敕，海塘言念志难宽。修防要欲筹全善，那觉西湖景助欢。
恭依皇祖巡幸杭州诗五叠韵
作者：弘历
朝代：清
体裁：七言律诗

要务海瑭求永安，盐官纡驾历亲观。长堤保固相筹策，治省言旋此驻銮。俗谓从奢宁尚俭，政知用猛莫如宽。依然温凊前巡处，祗助悲怀那助欢。
恭依皇祖巡幸杭州诗六叠韵
作者：弘历
朝代：清
体裁：七言律诗

石塘接筑俾民安，为报工成此历观。穷尾溯源暂纡跸，衢歌巷舞此迎銮。欲寻南宋宫庭泯，究是偏都街道宽。敬仰奎章六依韵，怅然思昔侍游欢。
恭依皇祖巡幸杭州诗四叠韵
作者：弘历
朝代：清
体裁：七言律诗

深宫晏处敢求安，吏治民生廑省观。宁海未兹驻巡驾，海宁先彼莅鸣銮。鱼鳞塘欲石围固，雁字滩希沙涨宽。此是来游最要务，讵缘山水觅清欢。
恭依皇祖德州即事诗韵·其一
作者：弘历
朝代：清
体裁：五言绝句

二月东巡狩，青齐驻节初。敢云绳祖武，不为奠天书。
恭依皇祖德州即事诗韵·其二
作者：弘历
朝代：清
体裁：五言绝句

民情验尊亲，武备脩严肃。蒙业后人安，浩泽如春燠。
恭依皇祖河间即古瀛州地诗韵
作者：弘历
朝代：清
体裁：五言律诗

错落经村舍，菁葱问麦畴。省方思古训，驭远仰鸿猷。迹考藩开馆，名传魏置州。佺期诗思丽，当日一登楼。
恭依皇祖温泉行元韵
作者：弘历
朝代：清
体裁：古风

小春风日温而清，离宫驻跸逸趣生。沙汀石濑率含冻，暄波漱响偏琤琤。嵩山仙池杳莫辨，建武别馆徒相争。当年卷阿可仰躅，至今圣藻星云明。方沼甃玉左复右，灵脉喷珠澄且泓。曲沟引导达户户，中各向暖当南荣。细流龙首初滴注，有如瑞露浮金茎。湱然忽放屋池满，氤氲澹荡难为名。济凉酌暖拟紫府，蒸霞吐雾疑赤城。水仙骑鲤在白壁，呼之举手欣相迎。蠲疴益寿有奇助，何必缥缈求壶瀛。承欢家法同孝养，神仙此耳无侈情。绎思来歌续元韵，幸当海宇方承平。耽逸忘武夙所戒，塞山回望云中横。留连胜处亦曷可，明当启跸旋皇京。新丰绣岭是烱鉴，毋容易视温泉行。
恭依皇祖灵隐寺诗韵
作者：弘历
朝代：清
体裁：五言律诗

岭是西方鹫，飞来住岌峨。名山观不少，此地比宁多。法苑开龙象，清襟洽薜萝。诸天应拱护，御辇昔曾过。
恭依皇祖登岱诗韵·其一
作者：弘历
朝代：清
体裁：七言律诗

丹梯纡陟穿云脚，翠观平临待日头。地迥顿教尘虑净，瞰空惟觉色身浮。果然万古宗天下，讵独千秋镇兖州。大慰平生景仰志，可无警句半岩留。
恭依皇祖登岱诗韵·其二
作者：弘历
朝代：清
体裁：七言律诗

天齐才让天居上，进步竿寻百尺头。众皱峰如能变化，太空云与作沉浮。岂缘乘兴三千仞，敬识凭高十二州。继述何能蘉敢不，乾坤亭里久延留。
恭依皇祖示江南大小诸吏诗韵
作者：弘历
朝代：清
体裁：古风

圣人致熙皞，凤麟在郊棷。而犹所无逸，巡方民隐剖。于今四十年，盛典未行久。藐予蒙业安，负扆为元首。绳武仰仁皇，承欢奉慈母。逋赋二百万，蠲除惠农亩。乘春发行旌，皮轩道游后。减从敕羽林，修职戒典守。闾阎期不惊，比户相睦友。馀暇寄山水，智乐仁者寿。兹来匪豫游，前徽勉无负。
恭依皇祖览淮黄诗韵
作者：弘历
朝代：清
体裁：七言律诗

御碑亭畔汇清黄，仰溯涂山疏瀹方。端拱九重遑自逸，畴咨万姓切如伤。惟斯继述诚应勖，亦曰流连慎戒荒。高堰重蒙皇考建，千秋淮郡倚金汤。
恭依皇祖趵突泉诗韵
作者：弘历
朝代：清
体裁：五言律诗

穹碑瞻圣藻，古寺驻春旂。即景清明日，湔裙大小玑。波心翻雪练，石齿漾苔衣。对此蠲尘虑，从添逸兴飞。
恭依皇祖过阙里诗元韵
作者：弘历
朝代：清
体裁：五言律诗

素王遗故宅，实实复堂堂。道望惟惊若，心惭尚面墙。诗书千载焕，礼乐百年长。御伞黄云拥，文明仰舜裳。
恭依皇祖鄚州水淀杂诗韵·其一
作者：弘历
朝代：清
体裁：六言诗

远渚风生鸥浪，长堤烟罥杨丝。为问春湖何似，一篙恰始胜时。
恭依皇祖鄚州水淀杂诗韵·其三
作者：弘历
朝代：清
体裁：六言诗

画意湖光山影，生涯沙觜溪头。载得鱼鹰棹去，银刀顷刻盈舟。
恭依皇祖鄚州水淀杂诗韵·其二
作者：弘历
朝代：清
体裁：六言诗

船泊不妨浅处，溪流曲绕人家。得鱼沽酒至乐，颓然两颊微霞。
恭依皇祖鄚州水淀杂诗韵·其四
作者：弘历
朝代：清
体裁：六言诗

不识鄚州佳处，今朝领略方新。记取禽鱼咸若，圣人贻我熙春。
恭依皇祖阅子牙河诗韵
作者：弘历
朝代：清
体裁：七言律诗

滹沱至此号姜牙，傅会从来纪载家。北界地高南界下，八分水带二分沙。筹防沃土资堪黍，庶免村人叹作虾。碑仰行间将字里，爱民肫意缅怀赊。
恭依皇祖阅河堤诗韵
作者：弘历
朝代：清
体裁：五言律诗

巡法重华典，欢承长乐宫。河防惟祖述，民瘼更研穷。石闸万年固，清江千里通。神尧复神禹，奕叶戴鸿功。
恭依皇祖阅河堤诗韵
作者：弘历
朝代：清
体裁：五言律诗

重穑力沟洫，还淳卑室宫。几曾图已逸，惟是廑民穷。继述一心切，精神百祀通。即今存御坝，清晏永歌功。
恭和皇祖圣祖仁皇帝御制避暑山庄三十六景诗 其一 烟波致爽
作者：弘历
朝代：清
体裁：五言排律

时和逢岁稔，烽静绝边哗。蒐狩三秋举，登临万壑嘉。枫黄接雁塞，霜白点龙沙。回跸游仙地，空庭遍野花。几多今昔感，无那岁年赊。露砌飘残叶，秋篱缀晚瓜。蛩音惊短梦，宵韵起寒笳。祖制今犹烈，金吾漫忆家。
恭和皇祖圣祖仁皇帝御制避暑山庄三十六景诗 其七 松鹤清越
作者：弘历
朝代：清
体裁：五言绝句

白鹤志犹洁，苍松独后凋。景仰终身慕，讵止温凊调。
恭和皇祖圣祖仁皇帝御制避暑山庄三十六景诗 其三 无暑清凉
作者：弘历
朝代：清
体裁：七言律诗

一缕遥循堤径长，松轩月榭暂徊徨。苔纹千点万点绿，菊蕊三枝五枝芳。自是洞天无处觅，祗馀元圃可相方。根尘久悟风幡旨，题句还如蝶梦庄。
恭和皇祖圣祖仁皇帝御制避暑山庄三十六景诗 其三十 澄波叠翠
作者：弘历
朝代：清
体裁：五言绝句

月上池开鉴，风来水弄文。千秋垂睿藻，烟翠共氛氲。
恭和皇祖圣祖仁皇帝御制避暑山庄三十六景诗 其三十一 石矶观鱼
作者：弘历
朝代：清
体裁：七言绝句

重把青竿坐钓矶，閒看溪鸟掠波飞。渔歌漫忆吴江水，绝胜鲈鱼秋后肥。
恭和皇祖圣祖仁皇帝御制避暑山庄三十六景诗 其三十三 双湖夹镜
作者：弘历
朝代：清
体裁：七言绝句

卧波新绿带痕齐，那数馀杭苏氏堤。把笔试吟廿年事，秋风黄叶不堪题。
恭和皇祖圣祖仁皇帝御制避暑山庄三十六景诗 其三十二 镜水云岑
作者：弘历
朝代：清
体裁：六言诗

古树迷离翠嶂，秋波澄澈寒潭。画舫渡人溪北，虚窗留客轩南。枫叶槲叶纷错，松枝竹枝差参。宸章千载犹烂，妙理万象都函。
恭和皇祖圣祖仁皇帝御制避暑山庄三十六景诗 其三十五 甫田丛樾
作者：弘历
朝代：清
体裁：五言绝句

缅想雍熙治，深恩被闾阎。太平无气象，只向万民占。
恭和皇祖圣祖仁皇帝御制避暑山庄三十六景诗 其三十六 水流云在
作者：弘历
朝代：清
体裁：五言绝句

秋水与天澄，行云倒浦凝。抚今还忆昔，乾愓寸衷增。
恭和皇祖圣祖仁皇帝御制避暑山庄三十六景诗 其三十四 长虹饮练
作者：弘历
朝代：清
体裁：七言绝句

武夷帐幄列云崖，为有虹桥可作阶。此日游仙重容与，溪声犹奏绿琴谐。
恭和皇祖圣祖仁皇帝御制避暑山庄三十六景诗 其九 四面云山
作者：弘历
朝代：清
体裁：五言排律

攀跻步崇岭，摩诘画中诗。岑壑依然在，川原望里奇。重来犹切切，欲去更迟迟。孤鹤唳层巘，孙梧擢老枝。苔纹迷近砌，鹿迹印斜岐。座静来青黛，窗虚浸曲池。怀恩常抚迹，忆昔更含悲。当日乾乾意，身肩始得知。
恭和皇祖圣祖仁皇帝御制避暑山庄三十六景诗 其二 芝径云堤
作者：弘历
朝代：清
体裁：古风

六飞回辔指金阙，离宫故馆兹停歇。萧斋乍启旧窗棂，兰若重寻古碑碣。银钩铁画睹璇题，赵肥董弱无筋骨。寂寥帷幔挂珊瑚，欹斜几席巢蛇蠍。因思廿载倏流阴，电光石火无踰疾。苔封石䁀杳无烟，惟有金飔荡寒樾。旋步云堤忆夙游，倚吟转觉逸兴发。丹黄四面展画屏，一幅关仝色乍设。寒林穷处忽成峰，彷佛如登泰麓东。山葩野卉难争�，五株疑是秦时松。郊原秋景尤堪望，比栉崇墉万户同。祈年讵异当年志，长愿田畴歌屡丰。大德曰生恩惠洽，道之犹足泫群工。金汤礼义足防堤，悬橦度索声教齐。利我后人犹赖泽，敷天雨露苏黔黎。久安蒙业讵宜恃，千秋金鉴垂图史。绍武常怀乾愓衷，敢云王化宁遐迩。日暮归来独倚楼，抚今追昔增凄愁。欢娱但觉春风暖，宵旰谁知午夜忧。裁诗聊当铭座右，愿言治理虚心求。继绳祖武惧不逮，惟应此志万千秋。
恭和皇祖圣祖仁皇帝御制避暑山庄三十六景诗 其二十 泉源石壁
作者：弘历
朝代：清
体裁：五言律诗

泉源丹峤侧，石壁玉河隈。汀雁人为字，岩屏衣是苔。云心原不系，水镜岂须才。缅想无为治，巍巍造化该。
恭和皇祖圣祖仁皇帝御制避暑山庄三十六景诗 其二十一 青枫绿屿
作者：弘历
朝代：清
体裁：五言律诗

游豫诸侯度，非关玩物华。山庄幽事足，林坞鸟声哗。列屿仍含黛，经霜想作霞。群生被苞育，微木总清嘉。
恭和皇祖圣祖仁皇帝御制避暑山庄三十六景诗 其二十七 芳渚临流
作者：弘历
朝代：清
体裁：七言绝句

池如明镜草如茵，瀺灂时看泳锦鳞。自是天心乐育物，花香鸟语揔怡神。
恭和皇祖圣祖仁皇帝御制避暑山庄三十六景诗 其二十三 香远益清
作者：弘历
朝代：清
体裁：词

俯弄清漪。平临锦绣，净植含奇。华岳峰头，西施湖畔，幽�谁知。秋来老干差差，芳菲歇、造物无私。诗拟丰标，图摹体态，多少便宜。
恭和皇祖圣祖仁皇帝御制避暑山庄三十六景诗 其二十九 澄泉绕石
作者：弘历
朝代：清
体裁：五言律诗

不必栋称玉，偏誇茨是茅。石泉回绿野，草木遍青郊。溪涨鱼添子，春深燕补巢。琅玕刻画处，犹有两三梢。
恭和皇祖圣祖仁皇帝御制避暑山庄三十六景诗 其二十二 莺啭乔木
作者：弘历
朝代：清
体裁：七言绝句

再历仙居游似梦，重瞻睿作笔如杠。灵台却在榆关外，博望无劳更出駹。
恭和皇祖圣祖仁皇帝御制避暑山庄三十六景诗 其二十五 远近泉声
作者：弘历
朝代：清
体裁：五言绝句

飞流疑挂玉，溅沫似喷珠。旧识题崖字，于今半有无。
恭和皇祖圣祖仁皇帝御制避暑山庄三十六景诗 其二十八 云容水态
作者：弘历
朝代：清
体裁：六言诗

水态溪边尚尔，云容天际犹存。梦里舂音世远，身沐恩波我原。
恭和皇祖圣祖仁皇帝御制避暑山庄三十六景诗 其二十六 云帆月舫
作者：弘历
朝代：清
体裁：词

镇倚朱栏看翠涛。压金鳌。层楼十二薄璇霄。好抽毫。与物皆春民共乐，舞韶箫。宇宙泰和一人德，地天爻。
恭和皇祖圣祖仁皇帝御制避暑山庄三十六景诗 其二十四 金莲映日
作者：弘历
朝代：清
体裁：五言绝句

辉煌丽晓日，璀璨映重台。布地黄金满，祗园此处开。
恭和皇祖圣祖仁皇帝御制避暑山庄三十六景诗 其五 水芳岩秀
作者：弘历
朝代：清
体裁：古风

岩秀据艮灵，水芳擅坤厚。即此溪壑佳，何必称牛首。缅怀智者乐，愿效仁者寿。兹地可会心，亭轩建已久。澄流绕其前，疏峰罗厥后。仙壶常奥秘，无乃神人剖。璇题犹在檐，奎文丽星斗。颜柳步后尘，张王谢敏手。明训垂日月，所恶在旨酒。绍庭志虽殷，继武吾何有。
恭和皇祖圣祖仁皇帝御制避暑山庄三十六景诗 其八 云山胜地
作者：弘历
朝代：清
体裁：七言绝句

黄云近垄复遐阡，想像丰年入颂笺。二十年来衣食足，黔黎犹戴圣恩宣。
恭和皇祖圣祖仁皇帝御制避暑山庄三十六景诗 其六 万壑松风
作者：弘历
朝代：清
体裁：七言绝句

犹是当时傲雪青，重开轩阁俯溪汀。廿年未识门墙奥，长忆文筵独授经。
恭和皇祖圣祖仁皇帝御制避暑山庄三十六景诗 其十 北枕双峰
作者：弘历
朝代：清
体裁：七言绝句

欲排云雾叩仙关，咫尺罗天即此山。却喜晴明聊纵目，滦河如带一湾湾。
恭和皇祖圣祖仁皇帝御制避暑山庄三十六景诗 其十一 西岭晨霞
作者：弘历
朝代：清
体裁：七言绝句

翔阳腾晓海门东，似□红旗锦飏风。何必暮山誇返照，试看西岭画屏中。
恭和皇祖圣祖仁皇帝御制避暑山庄三十六景诗 其十七 濠濮间想
作者：弘历
朝代：清
体裁：五言绝句

曾闻古衲子，问师觅心安。我是无心客，转觉会心难。
恭和皇祖圣祖仁皇帝御制避暑山庄三十六景诗 其十三 南山积雪
作者：弘历
朝代：清
体裁：七言绝句

芙蓉十二列峰容，最喜寒英缀古松。此景祗宜诗想像，留观直待到深冬。
恭和皇祖圣祖仁皇帝御制避暑山庄三十六景诗 其十九 暖溜暄波
作者：弘历
朝代：清
体裁：七言绝句

灵泉清泚涤烦疴，功德由来利物多。况是御园分惠泽，祗今犹颂涧瀍歌。
恭和皇祖圣祖仁皇帝御制避暑山庄三十六景诗 其十二 锤峰落照
作者：弘历
朝代：清
体裁：七言绝句

猎罢途经羽盖留，锤峰落日正深秋。白云红树参差处，疑有寒山结宇幽。
恭和皇祖圣祖仁皇帝御制避暑山庄三十六景诗 其十五 曲水荷香
作者：弘历
朝代：清
体裁：七言绝句

当年睿志尚高清，非慕濂溪癖爱名。重忆琼筵陪色笑，金匙常饱手调羹。
恭和皇祖圣祖仁皇帝御制避暑山庄三十六景诗 其十八 天宇咸畅
作者：弘历
朝代：清
体裁：词

琪树琼田封陟居，元君驻驾玩清虚。旋促鹤御返瑶池，别离初，神仙侣，曾诉幽情立烟屿。
恭和皇祖圣祖仁皇帝御制避暑山庄三十六景诗 其十六 风泉清听
作者：弘历
朝代：清
体裁：七言绝句

物物都归大造心，风泉亦解奏清吟。熙和六十一年化，编简犹垂雅颂音。
恭和皇祖圣祖仁皇帝御制避暑山庄三十六景诗 其十四 梨花伴月
作者：弘历
朝代：清
体裁：五言律诗

谁道边关外，春时亦有花。寒香雪添�，淡影月增嘉。雅称峰头雨，何须谷口霞。涂山千万树，踪迹漫相誇。
恭和皇祖圣祖仁皇帝御制避暑山庄三十六景诗 其四 延薰山馆
作者：弘历
朝代：清
体裁：七言绝句

偶抚虞琴山馆静，祝融未觉署头衔。万方乐利心胸内，解愠何须更脱衫。
恭和皇祖览淮黄诗韵
作者：弘历
朝代：清
体裁：七言律诗

竹箭东流川气黄，清淮交汇癸壬方。六巡劳已所无逸，一念勤民如视伤。休息恒关足衣食，赈蠲敢靳救灾荒。宣防前岁心犹惕，即看洪波沸泆汤。
恭咏壶卢罐
作者：弘历
朝代：清
体裁：七言绝句

成器已将百岁馀，康熙赏玩识当初。置之白玉青铜侧，华朴之间意愧如。
恭咏太宗所制鹿角椅
作者：弘历
朝代：清
体裁：五言律诗

弯弧曾逐鹿，制器拟乘龙。七宝何须羡，八叉良足供。库藏常古质，山养胜新茸。那敢端然坐，千秋示俭恭。
恭咏太宗所制鹿角椅
作者：弘历
朝代：清
体裁：五言律诗

诘戎不废猎，得鹿角成斯。武示俭兼示，坐宜㩗复宜。雕几曾弗藉，磋切略为施。后圣继先圣，山庄亦有之。
恭咏太宗所制鹿角椅叠戊戌旧作韵·其一
作者：弘历
朝代：清
体裁：五言绝句

习武寓习猎，神弓射鹿斯。命工取角便，成椅憩躬宜。
恭咏太宗所制鹿角椅叠戊戌旧作韵·其二
作者：弘历
朝代：清
体裁：五言绝句

大用物无弃，俭怀训有施。载观敢言坐，手捧额钦之。
恭咏皇祖鹿角椅
作者：弘历
朝代：清
体裁：七言律诗

大狝年年幸塞沙，诘戎深意詟荒遐。虞人惟许献三杀，匠氏因教制八叉。既朴而淳供憩息，匪雕以饰戒奇邪。昭哉白水钦前迹，鄙矣青毡诩旧家。
恭咏皇祖鹿角椅制椅犹看双角全乌号命中想当年
作者：弘历
朝代：清
体裁：古风

神威讵止群藩詟，圣搆应谋万载绵。不敢坐兮惟敬仰，既知朴矣愿捐妍。盛京惟远兴州近，家法钦承一例然。
恭奉圣母命题乐寿堂
作者：弘历
朝代：清
体裁：七言律诗

寝堂乐寿合为名，应诏拈题喜倍生。养以万方乐无量，德因必得寿为贞。秋宵重阁温而暖，夏日深廊凊以清。岁岁恒兹颐福履，年年如是永微诚。
恭奉圣母命题松鹤斋敬成长句
作者：弘历
朝代：清
体裁：七言律诗

斋名松鹤起居奉，嘉荫清音美景全。步处可辞伞与盖，听来都胜管和弦。夏炎叶凊食履泰，秋冷宜温宴息便。咨尔胎仙赤松子，同承慈豫万斯年。
恭奉圣母懿旨启跸还京纪事
作者：弘历
朝代：清
体裁：五言排律

南巡三阅月，北至近临期。方泽躬禋际，明庭胪选时。皇都程尚远，慈驭速非宜。况喜名山秀，欲留几宿颐。亲藩简护卫，宫眷毕追随。懿命关勤政，前驱志敬兹。
恭奉圣母梓宫往泰陵是日启程长句志痛·其一
作者：弘历
朝代：清
体裁：七言绝句

畅春清晓辟园闾，悲忆常年问起居。跸路忽惊非昔路，安舆徒讶驾灵舆。
恭奉圣母梓宫往泰陵是日启程长句志痛·其二
作者：弘历
朝代：清
体裁：七言绝句

萱阶此去重无返，柏寝将临万有虚。凤翣鸾旌陈砥道，攀难少驻痛何如。
恭奉圣母游狮子园
作者：弘历
朝代：清
体裁：七言律诗

岁岁今朝奉豫巡，欣陪赐食笑言申。南山献寿方当面，西母延禧自有神。耳顺年庚慕同孺，秋中风日蔼疑春。膝前欢喜承恩谕，恒例如斯订约频。
恭奉圣母游狮子园是日圣母赐食喜成长句志事
作者：弘历
朝代：清
体裁：七言律诗

赐食恒于嘉节前，邸园陪豫渥恩宣。几曾昔日殊斯日，却是今年非昨年。爱景直思驻羲驭，承欢永愿奉云軿。旧藩新部齐随扈，成教都欣到漠堧。
恭奉圣母神位升祔礼成六韵述悲
作者：弘历
朝代：清
体裁：五言排律

躬奉黄舆返，瓣香朝夕歆。閟宫逮升祔，修已倍虔钦。容貌僾然见，祖宗俨若临。铺茵代稽首，瞻座默摧心。抚序迅如是，思亲痛曷任。吉禋应止哭，饮泣越难禁。
恭奉皇太后南巡启跸三叠前韵
作者：弘历
朝代：清
体裁：七言排律

南邦初莅岁维辛，依恋常牵泽国伦。三载忽如过影隙，当春仍此卜时巡。预教减从事从简，谆戒增华命屡申。度节尚随朝节客，近光先有觐光民。一清宁止徵求寡，千里何须兵卫陈。日日大安承喜色，恢恢四海共熙春。念周黔赤爱如旧，兴助江山句亦新。却是静中时自省，得无观采略嫌频。
恭奉皇太后南巡启跸京师叠辛未旧作韵
作者：弘历
朝代：清
体裁：七言排律

泽国省耕纪忆辛，山川韶秀信无伦。前秋适值逢灾歉，昨岁因之罢豫巡。橐籥转旋农庆稔，黔黎吁请志重申。肆鸣帝里和銮驾，一慰江干望幸民。再奉安舆出长乐，徐遵广陌卫勾陈。青郊喜见馀晴雪，绿麦行看发始春。淑气眼前天与盎，诗情马首日迎新。乘时展义非无事，敢废军书决裁频。
恭奉皇太后南巡启跸京师近体言志
作者：弘历
朝代：清
体裁：七言排律

崇坛祈谷届初辛，盥荐柴升秩有伦。仰冀瑶编书岁稔，亲扶凤辇举时巡。南人望幸心云慰，西母承欢愿以申。四海一家何德我，三朝厚泽久孚民。省方设教羲经重，觐后同衡虞典陈。骀宕和风清始跸，依韦暖律鬯青春。历看麦陇勾萌达，拟咏江乡景色新。法祖悦亲廑休助，六龙于迈岂辞频。
恭奉皇太后南巡启跸再叠前韵
作者：弘历
朝代：清
体裁：七言排律

初岁开壬甫背辛，答阳任养叙彝伦。添筹才度七旬庆，养志还符五载巡。每为赈赒传跸止，幸逢给足俾情申。南辕始命展軨仆，泽国遥怀引领民。宁以行时吴与越，肯忘遇涝卫还陈。十行不惜恩加月，四海惟期泽普春。日奉慈颜心有喜，途临韶序景从新。行宫所幸前遭者，武定聊无筹笔频。
恭奉皇太后南巡回銮之作
作者：弘历
朝代：清
体裁：七言律诗

凊温序乍更春夏，往返程将历六千。法祖娱亲殷念遂，省方问俗惠心宣。所期赤县足衣食，颇虑南邦尚管弦。百岁脩和匪易致，勤思保泰益钦旃。
恭奉皇太后口外行围起程日书事·其一
作者：弘历
朝代：清
体裁：七言绝句

气爽时当大狝候，世平塞是外虞陲。国朝武备千秋独，仁祖勤劳万祀贻。
恭奉皇太后口外行围起程日书事·其三
作者：弘历
朝代：清
体裁：七言绝句

黍陇禾塍近熟秋，实坚实好蔚如油。可知夏五忧偏剧，才博今来少释愁。
恭奉皇太后口外行围起程日书事·其二
作者：弘历
朝代：清
体裁：七言绝句

迤逦杨村复柳庄，停鞭问瘼不妨详。老安赤保廑宵旰，万岁千龄奉寿康。
恭奉皇太后启程之作
作者：弘历
朝代：清
体裁：七言律诗

临河转跸谒徽萱，五日徘徊驻御园。涨退桥成驰奏牍，秋高途治启銮轩。已期旧例可违约，况觐新来待沛恩。尚有低田存潦水，民艰一路重详论。
恭奉皇太后启程驻跸避暑山庄作
作者：弘历
朝代：清
体裁：七言律诗

高龄避暑塞园清，选吉平明发跸旌。五日节刚三日过，今年程按去年行。野芃云绿缘逢雨，场积墉黄正喜晴。陌柳吹风迎面爽，较赢秋热惬舆情。
恭奉皇太后启程驻避暑山庄二律·其一
作者：弘历
朝代：清
体裁：五言律诗

已过北郊祭，应为避暑行。慈舆循近顿，清跸启前程。既惬豫游志，还申温凊情。年年谕频奉，岁岁例无更。
恭奉皇太后启程驻避暑山庄二律·其二
作者：弘历
朝代：清
体裁：五言律诗

东门仍据鞍，送驾列千官。岂不林林立，欲求采采难。晓风轻拂爽，绿野远开宽。一例急需雨，亸鞭弗忍看。
恭奉皇太后启行幸热河驻跸木兰行围之作
作者：弘历
朝代：清
体裁：七言律诗

庆辰佳节递都过，合奉慈舆幸热河。习武未宜疏驷铁，矢音恒是咏卷阿。恩深顾复行常侍，体益康强喜实多。纳稼更无虑蹂躏，潦馀旋转幸如何。
恭奉皇太后启跸之作
作者：弘历
朝代：清
体裁：七言律诗

东返兹当西启行，蒇仪遂奉幸津瀛。既因养志摅深悃，亦以承欢允众诚。那恋园芳桃始放，爱看田景麦初萌。八旬圣母桥山谒，一喜一思难尽情。
恭奉皇太后启跸幸避暑山庄之作
作者：弘历
朝代：清
体裁：七言律诗

追远柔遐庆典覃，天中卜吉启行骖。东巡五载兹惟倍，西极四夷彼剩三。计里方欣日正永，清尘喜值雨沾甘。山庄避暑今年信，家法钦承敢即耽。
恭奉皇太后启跸幸避暑山庄作
作者：弘历
朝代：清
体裁：七言律诗

撰吉秋巡启析旌，宜人风物叶金行。寒浮晓气波间漾，朗射初阳树底明。按例康舆循后顿，清尘快马肃前程。高低近远良苗秀，额庆西成卜屡成。
恭奉皇太后启跸幸避暑山庄作
作者：弘历
朝代：清
体裁：七言律诗

有事园斋待葺脩，山庄先节奉慈游。按程徐进高年适，避暑真宜夏凊留。稍喜青黄资食接，更看高下蔚苗稠。长途历历观农况，敢为巡行忽本谋。
恭奉皇太后启跸幸避暑山庄作
作者：弘历
朝代：清
体裁：七言律诗

爽飔皎日晓秋天，兰上行将试大畋。敬奉慈舆循后顿，爰驱清跸启前旃。浮桥潦水收新涨，弥野香风拂甫田。岁岁塞巡观宝穑，最佳宝穑是今年。
恭奉皇太后回跸至圆明园
作者：弘历
朝代：清
体裁：七言律诗

秋暖今年喜异常，安舆旋辏小春阳。塞庄揽景心恒豫，园籞就温体益强。笼陌阴仍柳叶绿，喷阶香簇菊花黄。延釐庆典行将近，嘉与群工宿悃偿。
恭奉皇太后回跸至圆明园之作
作者：弘历
朝代：清
体裁：七言律诗

两月狝巡一旦归，承欢处处奉庭闱。南山如寿惬忱愿，四海为家仰德辉。去喜秋田看宝穑，回仍冬阁坐明晖。选官即引来朝见，批阅原无间敕几。
恭奉皇太后回跸至圆明园即事得句
作者：弘历
朝代：清
体裁：七言律诗

行秋玉塞奉慈娱，冬孟回銮暖尚姁。连顷宿麰秧正茁，两行官柳叶全无。向东又自园门入，望北如忘山路纡。体察精神承志意，扈游长此易言乎。
恭奉皇太后回跸至御园作
作者：弘历
朝代：清
体裁：七言律诗

去当夏仲返深秋，八帙慈颜奉豫游。于古稀闻今幸遇，养亲惟敬我何求。筹农历览因稍慰，�逆全机正在谋。无处不廑敕几政，鲜曾后乐祗先忧。
恭奉皇太后回跸至御园作
作者：弘历
朝代：清
体裁：七言律诗

巡归此日税轮蹄，圣母康强万寿禔。驻以徐因发以豫，行斯后亦到斯齐。一心祝愿惟悠矣，四月光阴亶迅兮。幸得红旗初报喜，再三其至更殷徯。
恭奉皇太后回跸至御园作
作者：弘历
朝代：清
体裁：七言律诗

昨日询安今奉还，园居尊养豫慈颜。敞轩暖阁怡神处，万载千秋祝愿间。庭峙恒欣双柏翠，林标才见几枫殷。更蒙温谕申前约，明岁依然看塞山。
恭奉皇太后回跸至御园作
作者：弘历
朝代：清
体裁：七言律诗

知年不忍举宣尼，喜奉慈游是所知。启驾日同至共日，往营时先返踰时。霜枫吟杜丹青错，秋菊疑陶黄紫披。百二居诸消一瞬，依然望捷缱遥思。
恭奉皇太后回銮至圆明园作
作者：弘历
朝代：清
体裁：七言律诗

麦秋登稔继秋收，不啻王畿遍九州。大有幸蒙诚后乐，同人斯豫励先忧。民间饱暖供慈览，园里凊温奉懿游。未免一筹犹系念，每当中夜问军邮。
恭奉皇太后回銮至圆明园即事成什
作者：弘历
朝代：清
体裁：七言律诗

陆舆水舫起居安，奉养承欢万姓观。视履考祥旋元吉，咏归言志戒磐桓。祗欣春雨膏三寸，那数园花锦百般。愿扈凤銮恒豫意，益增康健益心宽。
恭奉皇太后回銮至御园之作
作者：弘历
朝代：清
体裁：七言律诗

逾月行銮奉寿康，摅忱并阅祝徽庆。八旬健体谁堪比，万岁颙心此卜长。却为渴希畿甸雨，那能欢赏御园芳。群黎诚爱诚尊意，益以怀哉愧不遑。
恭奉皇太后回銮至御园即景成什
作者：弘历
朝代：清
体裁：七言律诗

两月秋巡一旦旋，御园飒景倍堪怜。霜枫叶烘千林熻，洋菊花张百锦妍。山露遥峰游目畅，窗含明日著吟便。大安奉豫增康健，如是承欢愿万年。
恭奉皇太后回銮车驾发盛京得诗四首·其一
作者：弘历
朝代：清
体裁：五言律诗

金乌占在尾，玉律变初寒。别绪留兴庆，归舆奉大安。卿云常五色，王气镇三韩。更值登场候，崇墉夹道看。
恭奉皇太后回銮车驾发盛京得诗四首·其三
作者：弘历
朝代：清
体裁：五言律诗

荏苒翠华移，祥风左右吹。千官陪警跸，万姓仰威仪。御道如弦直，名山入画奇。二陵佳气绕，步马动留思。
恭奉皇太后回銮车驾发盛京得诗四首·其二
作者：弘历
朝代：清
体裁：五言律诗

西宾今作主，东主却成宾。去去燕京路，依依沛里人。地灵常毓瑞，风伯已清尘。会复如唐后，武功咏再巡。
恭奉皇太后回銮车驾发盛京得诗四首·其四
作者：弘历
朝代：清
体裁：五言律诗

历历度康庄，熙熙丽小阳。因怜时序改，始觉客途长。惜别人心切，怀归马足忙。皇都言至日，亚岁纳千祥。
恭奉皇太后回銮述事
作者：弘历
朝代：清
体裁：七言律诗

上塞吉林取道便，明禋劼毖展心虔。山川往复五千里，甲子周回十二年。武帐常承寝门豫，都人喜迓跸銮旋。酆宫悉得开基迹，守业惟勤励体乾。
恭奉皇太后回銮驻跸桐柏村即事二律有序·其一
作者：弘历
朝代：清
体裁：五言律诗

水程率历遍，陆路此非遥。往返都安吉，康强欣适调。庆因定西旅，恒是奉东朝。郊劳应亲莅，还宫迟一朝。
恭奉皇太后回銮驻跸桐柏村即事二律有序·其二
作者：弘历
朝代：清
体裁：五言律诗

踟蹰缘望泽，优渥喜新晴。敢曰时逢泰，诚看雨洗兵。诸臣无内外，夹路毕趋迎。人豫占天顺，予惟凛捧盈。
恭奉皇太后山庄启跸回銮之作
作者：弘历
朝代：清
体裁：五言律诗

两越月馀驻，奉言安驭旋。关山自风景，节序暗推迁。颐养宜真境，逍遥若上仙。欢欣承懿旨，来豫定年年。
恭奉皇太后巡幸山东启程之作
作者：弘历
朝代：清
体裁：七言律诗

图养高年罢远巡，虑违懿旨欲诚申。因知山左犹为近，况悉体和倍有神。阙里九年承祭阔，岱宗频陟祝釐寅。吉行南苑驻称便，三宿欣当御凤䑳。
恭奉皇太后巡幸山东是日启程先谒二陵告功之作
作者：弘历
朝代：清
体裁：七言律诗

在泮由来称献功，东巡仍此奉慈躬。宫墙式礼阔五载，泰岱延釐申一衷。水舫陆舆期体适，近程增顿为年崇。二陵叩贶斯先谒，凤驾迟行正暖融。
恭奉皇太后幸圆明园西直门外作
作者：弘历
朝代：清
体裁：五言律诗

庆典行云过，节辰又届临。爰因回御苑，惟是奉欢心。谷圃堆黄满，菜畦芃绿深。石衢来往惯，所见罕如今。
恭奉皇太后幸塞外启程之作
作者：弘历
朝代：清
体裁：七言律诗

皓日金风发跸旌，武成恺乐惬舆情。分茅有待均颁惠，櫜矢方将大会盟。万里伊犁朝北极，三秋多稼阅西成。安舆可识增忻豫，福寿骈臻算介瀛。
恭奉皇太后幸汤泉
作者：弘历
朝代：清
体裁：五言律诗

翠辇驻云庄，春晖载小阳。灵波暄不冻，胜地景偏长。数八称功德，龄千益寿康。不须分别见，是水一如汤。
恭奉皇太后幸避暑山庄即事二律·其一
作者：弘历
朝代：清
体裁：七言律诗

又奉慈游逮启行，较常时早月馀程。秋霖恐蹈昨年迹，夏凊真循避暑名。最利禾浓侵晓露，宜收麦凑接朝晴。依然乘马烟郊历，送驾人瞻喜倍生。
恭奉皇太后幸避暑山庄即事二律·其二
作者：弘历
朝代：清
体裁：七言律诗

承欢顾爱并殷如，山馆康游八帙馀。展顿敬图早憩息，肩舆自觉益安舒。因成徐进增情恋，仍复先行例道除。祇识此他非所识，宣尼深语敢萌予。
恭奉皇太后幸避暑山庄启程之作
作者：弘历
朝代：清
体裁：七言律诗

东巡回跸刚半月，北幸启程又一时。无乃太勤车马尔，未尝少懈旰宵斯。尧皇家法宁容弛，文母高年合奉怡。避暑长兹承夏凊，修龄永祝侍期颐。
恭奉皇太后幸避暑山庄御园启跸之作
作者：弘历
朝代：清
体裁：七言律诗

入秋三日屡逢晴，撰吉平明启綵旌。缓奉安舆循后宿，例驱柔辔肃前程。轻风杨柳迎头爽，浓露郊原蓄目清。足博慈颜倍欢豫，胜常禾黍逮西成。
恭奉皇太后幸避暑山庄御园启跸之作
作者：弘历
朝代：清
体裁：七言律诗

昨朝霖雨夜来晴，正值蒐巡启翠旌。为奉康宁缓后顿，仍循警跸肃前行。途旁万姓听趋觐，路近三分俾免征。秋节虽迟月临廿，凉飔已觉马头迎。
恭奉皇太后幸避暑山庄是日启程即事成什
作者：弘历
朝代：清
体裁：七言律诗

年年避暑奉慈闱，慈谕钦承弗敢违。土厚气清宜夏凊，千秋万载扈音徽。前行后宿依恒例，昔往今来验道机。夜雨朝晴便跋马，习劳即是敕惟几。
恭奉皇太后幸避暑山庄晓秋启驾·其一
作者：弘历
朝代：清
体裁：七言绝句

秋蒐武纬亦文经，例事山庄数日停。玉露金风排法驾，千秋万岁奉慈宁。
恭奉皇太后幸避暑山庄晓秋启驾·其三
作者：弘历
朝代：清
体裁：七言绝句

芃芃禾黍遍原田，转歉希丰实赖天。两月景光异尔许，向来曾未敢期然。
恭奉皇太后幸避暑山庄晓秋启驾·其二
作者：弘历
朝代：清
体裁：七言绝句

诸部行将奉属车，岩关古北是门闾。朝家武备超千古，顾语儿孙慎守诸。
恭奉皇太后御园游览即景成什
作者：弘历
朝代：清
体裁：七言律诗

嫩日光风宿雨晴，御园节物报清明。烟花契妙将三月，歌舞承欢合众情。北地桃开先杏发，东郊土沃带泥耕。慈怀预为田农喜，麦垄迎舟兆已呈。
恭奉皇太后御园游赏即事得句
作者：弘历
朝代：清
体裁：七言律诗

总是慈深忧喜同，雨沾真足慰徽躬。舟行岸麦从新绿，辇驻园花依旧红。又见油云生碧宇，欣披首夏得薰风。为承今豫纾前切，我则无时敢懈衷。
恭奉皇太后御园观荷之作
作者：弘历
朝代：清
体裁：七言律诗

快雨刚逢此快晴，尽驱炎暑晓凉生。承欢日爱三庚永，及节花看五沃擎。徼露延年金掌胜，度风凊夏玉阶清。云和笙是双成按，岁岁筹添海屋盈。
恭奉皇太后御园观荷之作
作者：弘历
朝代：清
体裁：七言律诗

曰旸曰雨以时应，五沃欣邀懿赏凭。香泛沼池西地锦，爽延窗户玉壶冰。景禧绥履如川至，藻句题屏与岁增。慈顾尚询三捷报，忧勤敢忘益兢兢。
恭奉皇太后御园观荷作
作者：弘历
朝代：清
体裁：五言律诗

霁云初过雨，拖雨又生云。暑月无炎气，清花有净芬。允宜邀懿赏，至乐谢繁文。镜面披仁寿，香霞于上氲。
恭奉皇太后御园赏荷
作者：弘历
朝代：清
体裁：七言律诗

雨过河源霁景鲜，七襄辉映赏花筵。徽称宝帙新开瑞，尊养瑶池永介年。鱼解弄珠跃纹绮，蝉如度曲杂清弦。持盈讵独予心切，慈训频听勖体乾。
恭奉皇太后御园赏荷之作
作者：弘历
朝代：清
体裁：七言律诗

快霁林塘景倍嘉，斑龙王母降仙车。冰盘玉润千年果，鉴水霞蒸五沃花。稍幸雨旸符肃乂，得陪色笑赏芳华。双成云里休疑顾，暂借西池此作家。
恭奉皇太后御园赏荷之作
作者：弘历
朝代：清
体裁：五言律诗

甘雨既沾渥，芳荷正向荣。允宜承懿豫，总为眷予情。风麝花间吐，露珠叶上擎。收来沃仙茗，进御祝长生。
恭奉皇太后御园赏荷作
作者：弘历
朝代：清
体裁：五言律诗

南巡甫回跸，弥月值愁霖。晴定农民庆，荷开圣母临。得申欢养志，久鉴敬勤心。试听龙池乐，都成角徵音。
恭奉皇太后御园赏荷即景成什
作者：弘历
朝代：清
体裁：七言律诗

中宵密雨晓来晴，撰此良辰凤舸迎。最喜晨凉清暑气，惟钦天意惬人情。节因通闰铜壶永，荷解乘时琳沼荣。叶叶花花承露满，都知献寿座前擎。
恭奉皇太后御园赏荷即景成什
作者：弘历
朝代：清
体裁：七言律诗

庆值惟时若雨旸，红荷芳茂亦殊常。花台叶屿承欢豫，万岁千秋奉寿康。映座晃曦晨露润，开轩却暑晓风凉。收来沆瀣烹仙茗，即是瑶池介祉觞。
恭奉皇太后御园赏荷即景成什
作者：弘历
朝代：清
体裁：七言律诗

迩来时雨复时旸，略可农祥慰寿康。凤艒沿观岸禾茂，象筵张对水华芳。庭心曦影全无暑，浦面霞光却有香。岁岁承欢如一日，十千为日岁同长。
恭奉皇太后恭谒孝陵景陵敬成长律
作者：弘历
朝代：清
体裁：五言排律

扈跸驰千骑，鸣銮驾六飞。绍先思祖德，色养奉慈闱。爽气催征辔，霜花散晓晖。有秋欢里巷，鼓腹遍郊圻。松柏森元路，云霞护玉衣。鬯圭承凛凛，冠剑仰依依。言念开千古，忧勤萃万几。维清钦陟降，瞻拜重歔欷。
恭奉皇太后昆明湖观水猎
作者：弘历
朝代：清
体裁：七言律诗

水虞应节习昆明，緁猎轻舟罨綵旌。汉武唐尧溯往迹，燕南赵北效前行。举求便众咸称乐，取戒多鸥未致惊。景丽春和欣日永，福增慈履视沧瀛。
恭奉皇太后游万寿山清漪园即景得句
作者：弘历
朝代：清
体裁：七言律诗

润濯园林小雨馀，烟光畅好暮春初。无边景奉慈颜豫，有愿山同万寿如。溪畔室闻鸣织杼，岸傍田见起耕锄。天家行乐宁殊异，乐与民间每相于。
恭奉皇太后游狮子园
作者：弘历
朝代：清
体裁：五言律诗

狮园近非远，养志奉来临。最是童游处，越生孺慕心。花香知露重，树古得阴深。欢喜承慈谕，千秋例自今。
恭奉皇太后游狮子园
作者：弘历
朝代：清
体裁：七言律诗

石栈云逵不藉寻，邸居安辇奉来临。万年恒侍慈颜豫，此地益增孺慕心。曲涧清音绕砌下，雄峰翠影落庭阴。御园叠石劳摹拟，那及天然狮子林。
恭奉皇太后游狮子园
作者：弘历
朝代：清
体裁：七言律诗

金风皓日仲秋天，欣奉慈游坻苑便。凤辇镇看祥拥护，狮峰如献寿因缘。手调甘旨叨加进，目睹山川觉倍妍。膝下依依承色笑，不殊四十六年前。
恭奉皇太后游狮子园即景成什
作者：弘历
朝代：清
体裁：七言律诗

嫩暖轻寒逮小春，山园咫尺称游巡。圣慈忆旧增欢豫，兴庆依前美奂轮。雪积岩阴横镂玉，冰垂泉表直流银。鸰原本是乐群地，何事居然独六旬。
恭奉皇太后游狮子园即景成什
作者：弘历
朝代：清
体裁：七言律诗

昨宵微雨晓来晴，早协涓辰侍辇行。路净尘埃足底迅，园生欢喜面前迎。溪声过涨为音细，花色当秋作意荣。献寿南山近可指，万年不尽共予情。
恭奉皇太后游狮子园即景成什
作者：弘历
朝代：清
体裁：七言律诗

玉露金风爽仲秋，狮园龙沼奉慈游。倪家图画诚小矣，唐邸亭台可匹不。到处懿欢承绕膝，此间孺慕忆从头。六旬馀子八旬母，往事奚称颖蜀侯。
恭奉皇太后游狮子园因成长句
作者：弘历
朝代：清
体裁：七言律诗

历岁承欢秋仲天，邸园赐食懿恩宣。金风玉露景逾美，山峙川流算益绵。古柏不期覆檐茂，塞花恒是绕阶妍。六龄始此学佔毕，瞥眼光阴六十年。
恭奉皇太后祇谒盛京祖陵礼成回銮途次纪事用平声韵·其一
作者：弘历
朝代：清
体裁：七言绝句

予宅维皇乃眷东，二陵佳气日茏葱。灵长世次更昭穆，太室蒸尝忾僾同。
恭奉皇太后祇谒盛京祖陵礼成回銮途次纪事用平声韵·其七
作者：弘历
朝代：清
体裁：七言绝句

佽飞警跸万人趋，御路腾骧汗血驹。敬仰列朝遗烈在，于田犹识旧规模。
恭奉皇太后祇谒盛京祖陵礼成回銮途次纪事用平声韵·其三
作者：弘历
朝代：清
体裁：七言绝句

珠轩环绕混同江，声教朝鲜文物邦。见说汉皇誇力并，齐民割尽只从厖。
恭奉皇太后祇谒盛京祖陵礼成回銮途次纪事用平声韵·其三十
作者：弘历
朝代：清
体裁：七言绝句

许多行色染征衫，望辇都人喜气咸。周览山川识天险，皇图固岂恃崤函。
恭奉皇太后祇谒盛京祖陵礼成回銮途次纪事用平声韵·其九
作者：弘历
朝代：清
体裁：七言绝句

亲扶慈辇寸心谐，视膳长承色笑佳。诸部名王将妇子，呼嵩道左觐思斋。
恭奉皇太后祇谒盛京祖陵礼成回銮途次纪事用平声韵·其二
作者：弘历
朝代：清
体裁：七言绝句

襟带山河百二重，始基王业此为宗。厚如长白千秋奠，博似沧溟万物容。
恭奉皇太后祇谒盛京祖陵礼成回銮途次纪事用平声韵·其二十
作者：弘历
朝代：清
体裁：七言绝句

宾客追陪诸部多，行行霓彩照辽河。云门曲奏催银管，宝勒铃悬过紫驼。
恭奉皇太后祇谒盛京祖陵礼成回銮途次纪事用平声韵·其二十一
作者：弘历
朝代：清
体裁：七言绝句

汉廷丰沛不须誇，中外而今共一家。沈水乍看金写月，燕台旋历玉为花。
恭奉皇太后祇谒盛京祖陵礼成回銮途次纪事用平声韵·其二十七
作者：弘历
朝代：清
体裁：七言绝句

九重宫殿宴居深，讵悉民间疾苦心。百日周行五千里，苍穹对越倍生钦。
恭奉皇太后祇谒盛京祖陵礼成回銮途次纪事用平声韵·其二十三
作者：弘历
朝代：清
体裁：七言绝句

自昔周诗咏镐京，皋门重见拂龙旌。谁云东主西宾别，归故乡来弗送迎。
恭奉皇太后祇谒盛京祖陵礼成回銮途次纪事用平声韵·其二十九
作者：弘历
朝代：清
体裁：七言绝句

行宫閒揭却寒帘，老菊经霜紫玉纤。一路诗题天赐与，白云苍岫口重占。
恭奉皇太后祇谒盛京祖陵礼成回銮途次纪事用平声韵·其二十二
作者：弘历
朝代：清
体裁：七言绝句

崇政清宁俨御床，曾孙累叶仰重光。葛灯土壁犹馀俭，开创艰难刻敢忘。
恭奉皇太后祇谒盛京祖陵礼成回銮途次纪事用平声韵·其二十五
作者：弘历
朝代：清
体裁：七言绝句

乐府曾闻奏上陵，南阳鼎业此龙兴。日临黄道晶阳丽，风动金銮玉宇澄。
恭奉皇太后祇谒盛京祖陵礼成回銮途次纪事用平声韵·其二十八
作者：弘历
朝代：清
体裁：七言绝句

长途羽骑久骖驔，牧圉畴量易再三。关外槲林全绿陨，关中枫叶始红酣。
恭奉皇太后祇谒盛京祖陵礼成回銮途次纪事用平声韵·其二十六
作者：弘历
朝代：清
体裁：七言绝句

礼成回辇惬来游，山海逶迤玉露浮。柄穗多遗秋麦绿，吟鞭辄为一停留。
恭奉皇太后祇谒盛京祖陵礼成回銮途次纪事用平声韵·其二十四
作者：弘历
朝代：清
体裁：七言绝句

澄海楼高据地灵，凭栏纵目俯沧溟。大钦岛与秋云并，只剩如螺一点青。
恭奉皇太后祇谒盛京祖陵礼成回銮途次纪事用平声韵·其五
作者：弘历
朝代：清
体裁：七言绝句

途经塞北草初肥，好试今秋第一围。日暮旌门观献获，龙坰雁碛澹烟霏。
恭奉皇太后祇谒盛京祖陵礼成回銮途次纪事用平声韵·其八
作者：弘历
朝代：清
体裁：七言绝句

晓景霜华点嫩荑，青山落月欲沈西。白庐醅熟倾浑脱，翠釜酥香糁杏泥。
恭奉皇太后祇谒盛京祖陵礼成回銮途次纪事用平声韵·其六
作者：弘历
朝代：清
体裁：七言绝句

毡屋纱窗四面疏，山容罨画正秋初。题诗何必芭蕉绿，枫叶通红亦可书。
恭奉皇太后祇谒盛京祖陵礼成回銮途次纪事用平声韵·其十
作者：弘历
朝代：清
体裁：七言绝句

木叶峰边江水回，陪京人望六龙来。降原陟巘高皇始，宝箓千秋自此开。
恭奉皇太后祇谒盛京祖陵礼成回銮途次纪事用平声韵·其十一
作者：弘历
朝代：清
体裁：七言绝句

升平讵敢忘艰辛，肇造维清受命新。指点松山咨史氏，同惊文祖果天人。
恭奉皇太后祇谒盛京祖陵礼成回銮途次纪事用平声韵·其十七
作者：弘历
朝代：清
体裁：七言绝句

缅想戎衣烽燧销，金瓯万祀九瀛朝。折冲赳赳嫖姚霍，指示堂堂主吏萧。
恭奉皇太后祇谒盛京祖陵礼成回銮途次纪事用平声韵·其十三
作者：弘历
朝代：清
体裁：七言绝句

圣祖三临鄗上村，如弦驰道至今存。金鱼钥启双龙阙，铁岭山看万马屯。
恭奉皇太后祇谒盛京祖陵礼成回銮途次纪事用平声韵·其十九
作者：弘历
朝代：清
体裁：七言绝句

父老欢言执豕牢，肯教此日靳恩膏。凤凰楼畔巍巍阁，犹有当年车甲韬。
恭奉皇太后祇谒盛京祖陵礼成回銮途次纪事用平声韵·其十二
作者：弘历
朝代：清
体裁：七言绝句

高山天作古来闻，度室迁居事亦纷。欲问当时遗老尽，百年休养富耕耘。
恭奉皇太后祇谒盛京祖陵礼成回銮途次纪事用平声韵·其十五
作者：弘历
朝代：清
体裁：七言绝句

质明祇肃谒桥山，不禁汍澜涕泪潸。草昧几多劳缔造，坐教清宴御瀛寰。
恭奉皇太后祇谒盛京祖陵礼成回銮途次纪事用平声韵·其十八
作者：弘历
朝代：清
体裁：七言绝句

凭吊英贤仰泰交，椒浆亲酌奠荒郊。荩臣念祖心应切，佐我推车汇拔茅。
恭奉皇太后祇谒盛京祖陵礼成回銮途次纪事用平声韵·其十六
作者：弘历
朝代：清
体裁：七言绝句

侍臣珥笔属车边，赓和诗邮咏有年。不是汾阴求锡羡，无须含讽赋甘泉。
恭奉皇太后祇谒盛京祖陵礼成回銮途次纪事用平声韵·其十四
作者：弘历
朝代：清
体裁：七言绝句

翠华棽丽隐鸣銮，故国人争夹道看。歌想大风千载调，恩施时雨万民欢。
恭奉皇太后祇谒盛京祖陵礼成回銮途次纪事用平声韵·其四
作者：弘历
朝代：清
体裁：七言绝句

正是秋霖作势时，巧云捲尽雨千丝。黍华稻秀郊原阔，都喜金风次第吹。
恭奉皇太后秋巡启跸之作
作者：弘历
朝代：清
体裁：七言律诗

昨夜微霏雨洗车，朝来霁景畅晶如。天高气爽临秋囿，山峙川流奉懿舆。自有三千驱赳赳，那须十二驾鱼鱼。沿途又此屡丰阅，曰慰曰兢并切予。
恭奉皇太后自热河还跸之作
作者：弘历
朝代：清
体裁：七言律诗

行庆柔徕毕蒇仪，柏冬旋跸指京师。仙庄岁至漫回顾，仁岭云齐景仰思。一路承欢申爱敬，高年益健惬衷私。如斯百度犹无厌，层巘乔松与永期。